ЗИКРГА ТАРҒИБ ҚИЛУВЧИ ОЯТ ВА ҲАДИСЛАР - Mehrob.uz\nМақолалар access_time5-феврал 2019, 11:25\nМашаққатли ишингиз ҳар бир ишсизнинг орзуси; Сизни безор айлаган фарзандингиз…\naccess_time20-июнь 2020, 12:55 visibility713\nӮз умматларига Роббиси амри ила ҳикматни ўргатган Пайғамбаримиз алайҳиссаломга мукаммал ва батамом саловоту саломлар бўлсин!\n«Аллоҳни кўп зикр қилувчи эркаклар ва кўп зикр қилувчи аёллар учун Аллоҳ мағфират ва буюк ажр (жаннат)ни ҳозирлаб қўйгандур». (Аҳзоб, 35)\nЭртаю кеч, туну кун - ҳамма вақт Аллоҳни ёд этишда бардавом бўлган ва бунинг учун “вақт пойлаган” кимсалар Аллоҳнинг энг яхши бандаларидир.\nЕр юзида фаришталар сенинг зикр мажлисингда ҳамроҳ бўлишни, Арши аълода улуғ халқ - фаришталар орасида обрўйинг овоза бўлишни истамайсанми? Шундай, экан сен Аллоҳни кўп зикр қилувчилардан бўл!\n«Аллоҳ шундай дейди: Мен борамда бандам қандай гумонда булса, Мен ўшандайман. Мени ёдида тутса, Мен у билан биргаман. Агар бандам Мени ёлғиз ҳолида эсласа, Мен ҳам уни ёлғиз ҳолида эслайман. Агар Мени кўпчилик орасида эсласа, Мен ҳам уларни яхшилар орасида эслайман. Агар бандам Мен томон бир қарич яқинлашса, Мен унга бир газ яқинлашаман. Агар бандам Менга бир газ яқинлашса, Мен унга бир қулоч яқинлашаман. Агар бандам Мен томон юриб келса, Мен у томон югуриб келаман», дедилар». (Бухорий Муслим, Термизий).\n«Расулуллоҳ соллаллоҳу алайҳи васаллам айтганлар: «Ҳар тунда уни охирги учдан бир қисми қолганда Роббимиз Аллоҳу таоло ер осмонига тушиб шундай дейди: «Ким дуо қилаётган бўлса, унн ижобат қиламан. Ким Мендан сўраётган бўлса, унга сўраган нарсасини бераман. Ким Мендан гуноҳларини мағфират қилишимни сўраётган бўлса, унинг гуноҳларини мағфират қиламан дейди, дедилар». (Бухорий, Муслим, Ибн Можа)\n«Расулуллоҳ соллаллоҳу алайҳи васаллам: «Сизларнинг буюк Роббингиз саҳоватли, барҳаёт зотдир. Банда қўлларини кўтариб (сўраса) Аллоҳ қўлларни қуруқ қайтаришдан ҳаё қилади», дедилар».\n«Расулуллоҳ соллаллоҳу алайҳи васаллам айтганлар: «Мусибат тушган ва ғамгин вақтларида қилган дуоларнинг ижобат бўлиши хурсанд қилишини хоҳлаган киши бемалол хотиржам вақтларида дуо қилсин», дедилар». (Термизий).\n«Беш нарсадан олдин беш нарсани ғанимат билинглар:\n• қарилик келмай туриб ёшликни;\n• камбағаллик келмай туриб бойликни;\n• касаллик келмай туриб соғликии;\n• вақтлар банд бўлмай туриб бўш вақтни;\n• ўлим келмай туриб тирикликни», - дедилар».\nБўш вақтдан мурод тунги вақтдир.\nКим эрталаб турса, соғ бўлса, ахли тинч бўлса, еярга бир бурда нони бўлса, қарздор бўлмаса, ўзи мусулмон бўлса, у энг бой бандадир.\nАллоҳ табарок ва таоло кўп бўлиб қилмай қўйгандан оз бўлса ҳам давомли бўлган амални яхши кўришини Расулуллоҳ соллаллоҳу алайҳи васаллам бизга етказганлар.\n«Аллоҳни зикр қилувчилар учун кунлик вазифалар» китобидан.


19:27 / 20.10.2017 5550 pdf Ўқиш режими + -\n4567. Абу Ҳурайра розияллоҳу анҳудан ривоят қилинади:\n«Улар қайсилар, эй Аллоҳнинг Расули!?» дейилди.\n«Қачон учратсанг, унга салом бер, қачон сени даъват (таклиф) қилса, унга ижобат қил, қачон сендан насиҳат сўраса, унга насиҳат қил, қачон акса урса ва Аллоҳга ҳамд айтса, унга яхшилик тила, қачон бемор бўлса, уни бориб, кўр ва қачон вафот этса, ҳозир бўл», дедилар».\nШарҳ: Ушбу ҳадиси шарифда зикр қилинган нарсалар ҳозир биз ўрганаётган бобнинг айни мақсадидир.\n«Мусулмоннинг мусулмондаги ҳаққи олтитадир».\nАлбатта, булардан бошқалари ҳам бор. Аммо бу сафар олтитаси ҳақида сўз кетмоқда. Расулуллоҳ соллаллоҳу алайҳи васалламнинг гапларидан кейин саҳобаи киромларда бу масалага катта қизиқиш уйғонди ва шунинг учун ҳам:\n«Улар қайсилар, эй Аллоҳнинг Расули!?» дейилди».\nАна шундан кейин Набий соллаллоҳу алайҳи васаллам мусулмоннинг мусулмондаги олтита ҳаққини бирин-кетин санай бошладилар.\n1. «Қачон учратсанг, унга салом бер».\nИкки мусулмон учрашганда уларнинг бирларида иккинчисига нисбатан салом бериш ҳаққи бўлади. Улардан қай бири аввал салом берса, ўшаниси савобнинг кўпини олади ва ўз биродарига алик олишни фарз қилади. Ҳа, салом бериш суннат бўлса, алик олиш фарздир. Ана шу тариқа жамият аъзолари ўртасида ўзаро муҳаббат ва ҳамкорлик ривожланади. Зеро, фақат уришиб қолганларгина бир-бирлари билан саломлашмайдилар. Мусулмонлар эса бир-бирлари билан саломлашишни бошқаларнинг ўзларидаги ҳаққи деб англайдилар.\n2. «Қачон сени даъват (таклиф) қилса, унга жавоб бер».\nБирор мусулмон маросим қилиб, ўз биродарини ўша маросимга даъват қилса, ана шу даъватга жавоб бериш, яъни мазкур маросимга бориш ҳалиги мусулмон зиммасига ҳақ бўлиб тушади. Бу ҳам жамият аъзолари орасидаги ўзаро алоқаларни мустаҳкамлаш бўйича муҳим омилдир.\n«Қачон бирортангиз валиймага даъват қилинса, унга борсин», дедилар».\nУшбу ҳадиси шарифдаги ва бошқа ҳадислардаги валиймага қилинган даъватни қабул қилиб, унга бориш ҳақидаги амрни уламоларимиз турлича таъвил қилганлар.\nАввало, «Никоҳ тўйидан бошқа валиймага даъват қилинганда бориш вожиб эмас», деганлар.\nНикоҳ тўйи валиймасига даъват қилинганда бориш эса Моликий, Шофеъий ва Ҳанбалий мазҳаблари бўйича фарзи айн ҳисобланади.\nШофеъий ва Ҳанбалийларнинг баъзилари «Никоҳ тўйи валиймасига қилинган даъватни қабул этиб, унга бориш фарзи кифоя», деганлар.\nҲанафий мазҳабида эса «Номи валийма бўлса, унга қилинган даъватни қабул этиб, иштирок этиш учун бориш мандубдир», деганлар.\nВалийма – бир мусулмон киши ўзига етган хурсандчилик муносабати ила уюштирган зиёфатдир. Мусулмон инсон Аллоҳ таоло томонидан унга берилган маълум неъматга шукр қилиш маъносида хайри эҳсон бўлсин дея, дастурхон ёзиб, кўнгилга яқин кишиларни даъват қилади. Бу билан у ўзига етган неъмат, сурурга биродарларини шерик қилишни ўйлайди. Шунинг учун ҳам уларни даъват қилади. Шунинг учун ҳам ундай даъватни қабул қилиш лозим бўлади. Чунки шу туфайли мусулмонлар орасида ижтимоий алоқалар ривожланади, мустаҳкамланади. Мусулмонлар орасида ҳамжиҳатлик кучаяди.\n3. «Қачон сендан насиҳат сўраса, унга насиҳат қил».\nАлбатта, ҳар бир киши ўз ҳаёти давомида турли-туман муаммоларга дуч келиб туради. Бу муаммоларни ҳал қилишда унинг бир ўзи ожиз бўлиши ҳам турган гап. Шунинг учун у ўзгаларнинг маслаҳатига муҳтож бўлади. Ҳар ишнинг ўз мутахассиси бор. Улар ўз мутахассислигига оид масалаларни ҳал қилишда ўзгалардан яхшироқ мавқега эгадир. Бошқалар ундан маслаҳат сўраганда тўғри маслаҳат бериш унинг зиммасидаги ҳақдир.\nШунингдек, мусулмон киши илмли, тажрибали кишиларнинг насиҳатига ҳам муҳтож бўлиб туради. Қачон бир мусулмон ўз биродаридан насиҳат сўраса, ўша сўраган мусулмонга насиҳат қилиш лозим бўлади.\n4. «Қачон акса урса ва Аллоҳга ҳамд айтса, унга яхшилик тила».\nҲар бир мусулмон акса урганида «Алҳамду лиллаҳ» дейиши лозим. Унинг акса уриб, ҳамд айтганини эшитган мусулмон биродарига эса унга «Яр-ҳамукаллоҳу», яъни «Аллоҳ сенга раҳм қилсин», деб яхшилик тиламоғи бурчдир.\n5. «Қачон бемор бўлса, уни бориб кўр ва қачон вафот этса, ҳозир бўл», дедилар».\nБемор бўлган мусулмоннинг бошқа мусулмонлар устида ҳаққи бор экан. У ҳам бўлса, улар келиб, беморни зиёрат қилиб, кўнгил сўраб, ҳаққига дуо қилиб кетишлари экан.\nУшбу ҳадиси шарифнинг ҳукми бўйича, бемор бўлган мусулмон ҳақида хабар эшитган бошқа мусулмонлар уни бориб кўришлари беморнинг олдидаги бурчлари ҳисобланар экан.\nШунинг учун ҳам қайси бир дин қардошимизнинг бемор бўлганини эшитсак, уни кўргани боришга шошилишимиз керак бўлади. Ўша биродаримизнинг биздаги ҳаққини адо этмоғимиз, уни бориб кўриб, кўнгил сўраб, ҳаққига дуо қилишимиз лозим бўлади.\n«Қачонки, бир мусулмон ўзининг мусулмон биродарининг касалини кўргани борса, жаннат мевалари ичида бўлади», дедилар», дейилган.\nДемак, бир беморни кўргани борган киши уни кўриб, кетгунича яхшилик ичида бўлар экан. Бундан беморни зиёрат қилиш учун кетган вақт саодатли вақт экани келиб чиқади.\n«Ким яхшилаб таҳорат қилиб, савоб умидида мусулмон бемор биродарини кўргани борса, дўзахдан етмиш куз масофасига узоқлаштирилади», дедилар.\n«Эй Абу Ҳамза, куз нимадир?» дейилди.\nБу ҳадиси шарифда бемор кўриш учун боришга қаттиқ тарғиб бор. Чунки дўзахдан бир киши етмиш йил йўл юриб, кесиб ўтадиган масофага узоқлашиш ҳар ким учун катта бахтдир.\nҲаётимизда ушбу ҳадисга амал қилиб яшасак, охиратимизда ҳам самарасини кўрар эканмиз.\n6. «Қачон вафот этса, ҳозир бўл».\nАжали етиб, вафот этган мусулмонни шариат аҳкомларига мувофиқ дафн қилиш бошқа мусулмонлар зиммасидаги фарзи кифоядир. Улардан бир қисми бу ишни амалга оширсалар, мазкур фарз қолганларнинг зиммасидан ҳам соқит бўлади. Шунинг учун бирор мусулмоннинг вафоти ҳақидаги хабарни эшитган ҳар бир мусулмон иложи борича жанозага қатнашмоғи лозим.\nИбн Умар жанозага намоз ўқиб, қайтиб кетар эдилар. У кишига Абу Ҳурайранинг ҳадиси етганда:\n«Батаҳқиқ, кўплаб қийротларни зое қилибмиз», дедилар.\nУшбу ҳадисда жанозага ҳозир бўлиш, жаноза намозини ўқиш катта савобга сабаб бўлиши, дафн этишда ҳам қатнашиш яна шунча савобга эга қилиши ҳақида сўз кетмоқда. Улкан тоғдек савоб оз нарса эмас. Албатта, бу савоб умидида қатнашган кишиларга берилади. Жаноза ва дафнга бошқа умид билан борганларга эса ўша умид қилган нарсалари берилади. Ушбу маънони уламоларимиз алоҳида таъкидлаганлар. Чунки бошқа ҳадисларда мана шу маъно ўз аксини топган.\nИбн Умар розияллоҳу анҳунинг тасарруфларидан эса баъзида улкан ва олим саҳобалар ҳам баъзи масалалардан хабардор бўлмай қолишлари мумкинлигини тушунамиз. Шу билан бирга, уларнинг камтаринликлари, илм етганда дарҳол қабул қилишларини билиб оламиз. Шундан ўрнак олишимиз керак бўлади.\nУшбу ҳадиси шарифга амал қилиб, доимо жаноза намозига ҳозир бўлиб, уни ўқишга ва майитни дафн қилишда қатнашишга ҳаракат қилишимиз керак.\n4568. Термизийнинг ривоятида:\n«Мусулмоннинг мусулмонда маъруф йўли ила олти ҳаққи бордир: уни учратса, салом беради, даъват (таклиф) қилса, унга ижобат қилади, акса урса, унга яхшилик тилайди, бемор бўлса, бориб кўради, вафот этса, жанозасига эргашади ва ўзига яхши кўрган нарсани унга ҳам яхши кўради», дейилган.\nШарҳ: Бу ҳадиси шарифда ўтган ҳадиси шарифдаги насиҳат ўрнига «ўзига яхши кўрган нарсани унга ҳам яхши кўради» жумласи келган.\nМусулмон киши учун ўзига яхши кўрган нарсани ўз диндошларига ҳам яхши кўрмоқ унинг улар олдидаги бурчидир. Ўзига яхши кўрган нарсани ўз биродарига яхши кўрмаслик бахилликдир. Бахиллик Исломда қаттиқ қораланган. Чунки бахиллик кишиларга ҳам, жамиятларга ҳам катта зарар етказади.\nжамила 02:00 / 29.12.2019\nЖуда яхши фойда олдим.билмаганимни билдим\n09:25 / 16.10.2017 2904\n19:40 / 20.10.2017 2526\n2301 09:22 / 02 октябрь\n2280 20:47 / 19.12.2017\n2285 17:10 / 15.11.2017


Ўзбекистонда шакар тақчиллиги бошланиши мумкин « Ўзбекистон Халқ Ҳаракати\nЎзбекистонда шакар тақчиллиги бошланиши мумкин\n21 December 2017 - 15:51\n“Озодлик” радиосининг хабар беришича, Хоразм ва Ангрендаги шакар заводлари ўз фаолиятини вақтинча тўхтатиб, ишчиларини ўз ҳисобидан таътилга жўнатган. Расмийларга кўра, ўзбек сўми девальвациясидан сўнг иккала завод ҳам фақат зарарига ишлаган ва ходимларига ойлик бера олмай қолган. Айни пайтда ҳукуматнинг шакарга бўлган эҳтиёжни импорт шакар билан қоплашга оид тадбирлари ҳам самарасиз бўлаяпти.\nИкки ойлик мажбурий бепул таътил\n“Хоразм шакар” ва “Ангрен шакар” заводлари жорий йил ноябрь ойи бошидан фаолиятини вақтинча тўхтатиб, ишчиларини 2018 йилнинг 10 январига қадар бепул таътилга чиқарди.\nЖумладан, Ҳазораспдаги “Хоразм шакар” заводи жорий йил 10 ноябрь куни ишларининг асосий қисмини таътилга чиқариб, фақат юк ташиш бўлими ишчиларини олиб қолган. Бу ҳақда Озодликка гапирган завод ишчисига кўра, 15 декабрдан бошлаб, юк ташувчилар ҳам таътилга чиқарилиб, завод фаолиятини тўла тўхтатган.\n“Кимда аввал олинмаган отпуск бўлса, уларни пуллик таътилга чиқаришди. Лекин отпускаси йўқларнинг барчаси “бессодержание” олди. Омборда қолган шакарни жўнатиш ишлари учун юк ташувчиларни олиб қолишди. 15 декабрь куни завод омбори ҳам бутунлай бўшади. Шунинг учун юкчиларни ҳам отпускка чиқарди. Энди ҳамма 10 январгача таътилда бўлади”, деди завод ишчиси исмини очиқламаслик шарти билан.\nРасмий сайтларида келтирилган маълумотга кўра¸ “Хоразм шакар”да 1500 нафар, “Ангрен шакар”да эса 500 нафар ишчи-ходим ишлайди.\nТаътил яна узайтирилади\n30 октябрь куни Озодлик “Хоразм шакар” фаолиятини вақтинча тўхтатиш режаси билан ишчиларини ўз ҳисобидан таътилга чиқиш учун ариза тўплаётгани ҳақида хабар берган эди.\n20 декабрь куни Озодликка маълум бўлишича, иккала заводнинг ҳам 10 январдан ўз фаолиятни қайта бошлаш режаси амалга ошмаслиги тахмин қилинмоқда.\nБу ҳақда “Хоразм шакар” ширкатининг Тошкентдаги бош офиси ходимларидан бири Озодлик билан микрофонсиз суҳбатда маълум қилди.\n“Иккала завод ҳам расман техник профилактика ишлари билан вақтинча ёпилди, дейилди. Икки ой ичида заводлар фаолиятини қайта йўлга қўйиш учун бирор йўли топилиши умид қилинганди. Мана декабрь охирлаяптики, ҳозирча бирор ечим топилгани йўқ. Энди заводлар ишчилари 10 январь куни чақиртирилиб, қайта ариза олиниб, яна таътилга жўнатилади¸” деди “Хоразм шакар” ширкатининг Тошкентдаги бош офиси ходимларидан бири.\nЗаводларнинг вақтинча ёпилиш сабаби\n“Хоразм шакар” заводи мулозимларидан бири Озодлик билан микрофонсиз суҳбатда завод ёпилишини Марказий банк ўзбек сўмининг АҚШ долларига нисбатан курсини кескин кўтариб юборгани билан боғлайди.\nЎзини таништиришни истамаган мулозим 30 октябрь кунги суҳбатда “Хоразм шакар” девальвациядан сўнгги икки ой ичида 17 миллион 200 минг АҚШ доллари миқдорида зарар кўрганини айтган эди.\n“Шакарқамишнинг 1 килосини 55 центдан хориждан сотиб оламиз. Олдин бизга долларни 4210 сўм 35 тийиндан конвертация қилишга рухсат берилганди. Девальвациядан сўнг 8200 сўмга тўғри келди. Девальвациядан олдин 1 кило шакар ишлаб чиқариш учун 55 центлик хом-ашё ва яна 40 центлик харажат кетган. Жами 95 центлик харажат қилиб, тайёр маҳсулотни 1 доллар 2 центга сотганмиз. Ҳозир эса 1 кило шакарни 43 цент зарарига сотаяпмиз. Заводнинг гази, свети, ишчилар ойликлари, ремонт, запчастлар ҳаммаси зараримизга бўлаяпти”, деган эди мулозим.\n“Хоразм шакар” ширкатининг Тошкентдаги бош офиси ходими 20 декабрь куни Озодлик билан суҳбатда иккала завод ҳам девальвациядан сўнг хориждан хом ашё олиб келишни тўхтатганини айтди.\nЎтган ой маҳаллий матбуот “Ўзбекозиқовқатхолдинг” компанияси матбуот котиби У. Рўзиевга таяниб, мамлакат бўйлаб сотувдаги шакар нархини 5000 сўмдан оширмаслик лозимлиги ҳақида ҳукумат топшириғи борлиги ҳақида хабар тарқатган эди.\n“Хоразм шакар” заводи мулозими Озодлик билан суҳбатда¸ маҳаллий заводлар ишлаб чиқараëтган шакарни бу нархда сотиш имконсизлигини айтади.\n“Биз фойда кўришимиз учун шакарнинг килосини 7500 сўмдан сотиш керак. Фақат шундагина завод фаолият кўрсатиши мумкин. Ёки конвертация курсини енгилроқ қилиш керак”, дейди Озодлик суҳбатлашган завод мулозими.\nБоши берк кўчага кирган “импорт шакар лойиҳаси”\nЎзбек сўми девальвациясидан сўнг маҳаллий заводлар фаолиятида муаммо юзага келгач, ҳукумат аҳолининг шакарга бўлган эҳтиёжини импорт шакар билан қоплашни режалаштирди.\n12 сентябрь куни президент қарори билан Ўзбекистонга импорт қилинадиган шакар божхона тўловларидан озод этилди.\n“Ўзбекозиқовқатхолдинг” импорт шакар орқали барча савдо нуқталарини керакли миқдордаги шакар билан таъминлашини маълум қилди.\n23-25 сентябр кунлари Россия Қишлоқ хўжалик вазири Александр Ткачёв бошчилигидаги делегациянинг Тошкентдаги сафари давомида рус шакарини Ўзбекистонга экспорт қилиш масаласи кўрилди. Кейинчалик ноябрь-декабрь ойларида Россиядан 150 минг тонна шакар импорт қилиниши хабар қилинди.\nРоссия шакарини олиб келиш “Ўзбекозиқовқатхолдинг” тузилмасига кирувчи “Ўзагроэкспорт”, Agro Export Poytaxt ва “Деҳқон савдо” компаниялари зиммасига юклатилди.\nУшбу ширкатлардан бири мулозимининг Озодлик билан суҳбатда айтишича, бугунги кунда ҳукуматнинг Россиядан арзон шакар олиб келиш лойиҳаси боши берк кўчага кириб қолган.\n“Ҳукумат импорт шакарнинг 1 тоннаси нархи 500 доллардан ошмаслигини топширди. Бу чеклов асосий муаммолардан бири бўлди. Тўғри, ушбу нархда бир қанча шартнома имзоланди. Жумладан, Россиянинг “Продимпекс”, “Трио XXI”, “Уваровский шакар” заводлари билан 380 – 437 долларлик нархда шартнома имзоланди. Лекин транспорт харажатини ким қоплайди? Ҳозир логистика муаммосини ҳеч ким ҳал қила олмаяпти. Асосий логистика ширкатларини ёпиб ташлашди. Ҳозир борлари эса буни эплай олмаяпти. Ҳозир шакар импорти деярли тўхтаб қолди. Бу кетишда янги йилгача запасдаги шакар сотиб бўлинади. Кейин шакар нархи жуда қимматлаб кетиш хавфи бор”, дейди исмини очиқламаётганимиз мулозим.\nЎзбекистон Марказий банки 2017 йилнинг 5 сентябрида миллий валюта – сўмни деярли икки баробарга қадрсизлантирди – бунгача бир АҚШ долларининг расмий курси 4210 сўм бўлган бўлса, ўша кундан 8100 сўм қилиб белгиланди.\nЎзбек сўмининг девальвация бўлганидан сўнг бунгача расмий конвертация имтиëзидан фойдаланиб келган¸ фаолияти импорт шартномалари¸ хусусан¸ хориждан хом-ашë олиб келишга алоқадор ширкат ва тадбиркорлар молиявий муаммога учрай бошлади.\nЎзбекистон ҳукумати миллий валюта девальвацияси оқибатларини юмшатиш учун Жаҳон банки билан 1 миллиард АҚШ доллари миқдорида қарз олиш бўйича музокаралар олиб бормоқда.\nЎзбекистонда мева пишиқчилиги мавсумида шакар нархининг ошиши муттасил кузатилаëтган муаммо.\nҲукумат мамлакатнинг шакарга бўлган эҳтиёжини тўлиқ маҳаллий ишлаб чиқариш ҳисобига қондириш иддаоси билан 1998 йилда Хоразм вилоятида йилига 180 минг тонна шакар ишлаб чиқарадиган завод қурди. “Хоразм шакар” Ўзбекистон-Австрия-АҚШ қўшма корхонаси, расмий маълумотларга кўра¸ мамлакатнинг шакарга нисбатан эҳтиёжининг 60 фоизини қондиради.\n2014 йилнинг бошида Тошкент вилоятидаги “Ангрен” махсус индустриал ҳудудда кунига минг тонна шакар ишлаб чиқариш қувватига эга бўлган янги завод ишга тушди. Лойиҳани амалга ошириш учун 83 миллион АҚШ долларидан кўпроқ маблағ сарфлангани айтилди. Расмийлар Сингапур ва Австрия ширкатлари билан ҳамкорликда қурилган “Ангрен шакар” ишга тушганидан кейин Ўзбекистоннинг шакарга нисбатан эҳтиёжи тўлиғича маҳаллий маҳсулот ҳисобига қондирилишини ваъда қилди.\nЮзлаб миллион долларлик Ўзбекистон шакар бозорини давлат номидан бошқарувнинг энг юқори поғоналарига алоқадор саноқли шахслар назорат қилиши айтилади.\nОзодлик билан шахси сир қолиш шарти билан гаплашган ўзбекистонлик тадбиркорлар¸ Ислом Каримов даврида шакар бизнесининг йирик монополистларидан бири Ўзбекистон Футбол федерацияси собиқ президенти Мираброр Усмонов бўлиб келганини билдирди.\nЎзбекистондаги шакар бизнеси монополистларидан бири сифатида “Баҳо шакар” лақаби билан танилган Баҳодир Каримжонов мамлакат прокуратураси бу бизнесни тафтиш қила бошланганидан кейин 2013 йил бошида Дубайга қочиб кетган.\nКаримжонов оиласига яқин манбалардан бирининг исмини ошкор қилмаслик шарти билан Озодликка айтишича, Баҳодир Каримжонов шакар ва яна бошқа соҳалардаги йирик бизнесини марҳум президентнинг тўнғич қизи Гулнора Каримова ҳомийлигида юритиб келган.\nЕвропанинг қатор давлатларида йирик миқдордаги коррупция айбловлари ортидан Гулнора Каримова бу айбловлар марказига тушганидан сўнг¸ президент тўнғичининг Ўзбекистон ичкарисидаги бизнес империяси қулатилди.


27 ноябр 2021, Тошкент вақти: 13:43\nЎзбекистон исломий ҳаракати ўз етакчиси тириклигини кўрсатиш учун тақдим қилган сўнгги суратлардан бири.\nПокистон армияси ва ўзини Ўзбекистон исломий ҳаракатининг собиқ аъзоси деганлар ҳаракат раҳбари Тоҳир Йўлдошнинг ўлганини хабар қилганидан уч ойча вақт ўтиб¸ Тоҳир Йўлдошнинг Қурбон ҳайити табриги¸ деб даъво қилинган аудио ëзув пайдо бўлди.\nЖума куни Ўзбекистон исломий ҳаракати ўз веб саҳифасида айни ҳаракат етакчиси Тоҳир Йўлдошнининг Қурбон ҳайит табриги экани айтилган аудиоёзувни эълон қилди. Овоз соҳиби мурожаатида бугунги сана - ҳижрий 1430 йил зулҳижжа ойининг 10-куни тилга олган. Аммо қарийб 15 дақиқалик мурожаатда табрикнинг айнан 2009 йилнинг 27 ноябрида қилинганини тасдиқловчи бирор далил йўқ.\nҲозирча бу аудио баёнотнинг ҳақиқий экани¸ яъни унинг Жундуллоҳ студиясидаги техник имконлар маҳсули эмаслигини мустақил манбалардан тасдиқлашнинг имкони йўқ.\nАввалроқ, Ўзбекистон Исломий ҳаракати етакчиси Тоҳир Йўлдошнинг ҳалок бўлгани хабар қилинган эди.\nСентябр ойи охирларида Покистондан ўзини Тоҳир Йўлдошнинг сафдоши ва тансоқчиси деб танитган кимса Озодлик радиосига телефон қилиб, ўша ой бошида Тоҳир Йўлдош яраланиб бир оёғидан айрилгани ва эртаси куни жон таслим қилганини маълум қилган эди.\nСаноқли кунлар ўтиб ўзини Ўзбекистон исломий ҳаркатининг вакили Абдул Фаттоҳ Аҳмадий деб танитган шахс Озодлик радиосига электрон мактуб йўллаб, Тоҳир Йўлдошнинг ўлими тўғрисидаги хабарлар ҳақиқатдан йироқлигини маълум қилган эди.\nАммо шу пайтгача Тоҳир Йўлдошнинг ўзи бу ҳақида ҳеч бир баёнот бермаган.\n"У бу каби турли миш-мишларга жавоб беришни ўзига эп кўрмайди. Аммо тез орада у бундан кўра жиддийроқ масала бўйича баёнот бермоқчи", деб билдирган эди Ўзбекистон исломий ҳаракати вакили.\nЯқинда, Вашингтонда жойлашган Яқин Шарқ мамлакатлари оммавий ахборот воситаларини тадқиқ этиш институти MEMRI Ўзбекистон Исломий ҳаракатининг Вазиристонда суратга олинган видеоёзуви Тоҳир Йўлдошнинг тирик эканидан дарак бериши ҳақда билдирган.\nҲозирча Интернетда очиқ намойишга қўйилмаган видеотасвирда Тоҳир Йўлдошнинг саккиз ярим дақиқа давомида унча катта бўлмаган мужоҳидлар гуруҳи олдида нутқ сўзлаётгани акс этган.\nАммо, видеотасвир суратга олинган сана тилга олинмаган. Тоҳир Йўлдош ҳалок бўлгани ҳақда аввал ҳам бир неча бор хабар қилинган ва Тоҳир Йўлдош ўзининг ўлими ҳақидаги хабарларни инкор этиб келган.


18 январ 2018, Тошкент вақти: 20:52\nШавкат Мирзиёев жума куни Жиззах вилояти ҳокимлигида селектор мажлиси ўтказди.\nМажлисда вилоят раҳбариятидаги ўзгаришлар билан боғлиқ ташкилий масалалар кўрилди.\nМуваққат президент Жиззах шаҳри ҳокими Асрор Қобиловни ўз вазифасидан озод қилган.\nҚобилов ўрнига аввалроқ Тошкент шаҳар ҳокими бўлиб ишлаган Абдуқаҳҳор Тўхтаев шаҳар ҳокими этиб тайинланган.\nЎзбекистон муваққат раҳбарининг ташрифи ортидан Жиззах вилояти прокурори ҳам ўзгарди.\nШуҳрат Акбаров лавозимидан олиниб, ўрнига Шохмуҳаммад Муҳаммаджонов вилоят прокурори этиб тайинланди.\nШунингдек, Мирзиёевнинг Жиззах вилоятига сафари ортидан вилоятдаги камида олтита туман ҳокимлари алмаштирилган.\nЖиззах шаҳри ёпиб қўйилди\nОзодлик манбаларига кўра, Мирзиёевнинг сафари муносабати билан Жиззах шаҳрида хавфсизлик чоралари ниҳоятда кучайтирилган.\nШаҳар жума куни эрталабдан кечки тўртгача ёпиб қўйилди.\nМуваққат президент юриши мумкин бўлган йўллар атрофи тозаланди.\nБир кун аввал Жиззахдаги ташкилот ходимлари ва коллеж талабалари президентни кутиб олиш олдидан оммавий тарзда мажбурий ҳашар ишларига жалб этилганди.\nАйни кунни ўзида Шавкат Мирзиёев Жиззахдан Тошкентга вертолётда қайтган.\nПрезидентликка номзоди илгари сурилган Мирзиёевнинг Жиззахга ташрифи илк сайловолди тадбири ўлароқ кўрилаётир.\nАйни пайтда Ўзбекистондаги ЎзЛиДеП партияси сиёсий кенгаши аъзолари Шавкат Мирзиёев номзодини президентликка илгари сурди.\nЖиззахлик ҳуқуқ фаоли Ўктам Пардаев Озодлик билан суҳбатда Шавкат Мирзиёевнинг муваққат президент сифатида вилоятларга сафарини айнан Жиззахдан бошлаётгани бежиз эмаслигини айтди.\n"Мирзиёев Жиззахдан бўлганлиги учун ҳам, ўзи Зоминдан асли, Жиззахга нисбатан бошқача қарайди. Туғилиб ўсган жойида энди. Шунинг учун сафарини Жиззахдан бошлаяпти, президентликка номзод сифатида," дейди Пардаев.\nЎзбекистоннинг биринчи президенти Ислом Каримов 2 сентябр куни 78 ёшида ҳаётдан кўз юмган ва она шаҳри Самарқандда дафн этилганди.


ГЕНДЕР ТЕНГЛИКНИ ТАЪМИНЛАШ, » Bulung‘ur hayoti газетаси\nGazeta: admin Қўйилган сана: 19-11-2020, 09:32 Рукун: ЖАМИЯТ Кўрилди 0\nшу йўл билан хотин-қизларнинг ҳуқуқ ва имкониятларини кенгайтириш\nЎзбекистонда хотин-қизларга нисбатан камситишни бартараф этиш, уларнинг тенг ҳуқуқли эканлигини таъминлаш нафақат миллий ёки ҳудудий миқёсда аҳамият касб этади, балки, айни замонда мамлакат ҳукуматининг бу борадаги устувор вазифаларига киради. Бош қомусимизда аёллар ва эркакларнинг тенг ҳуқуқлилиги ҳақида алоҳида модда киритилган бўлиб, хотин-қизларга таълим олиш, касбий тайёрланиш, иш, меҳнат учун рағбатланиш ва хизмат юзасидан кўтарилишида тенг ҳуқуқий имкониятлар яратилади.\nБМТ Бош Ассамблеясининг 1967 йил 7 ноябрда қабул қилган Аёлларга нисбатан камситишларни бартараф этиш Бутунжаҳон декларациясининг 1-моддасида “Аёлларга нисбатан камситиш, уларнинг эркаклар билан тенг ҳуқуқлилигини рад этиш ёки чеклашга олиб келадиган ҳолатлар қайд этилса ўз моҳиятига кўра адолатсизлик бўлиб, инсон қадр-қимматига қарши жиноят содир этилган ҳисобланади”, деб таъкидланган.\nСўнгги йилларда бу борада мамлакатимизда қатор номатив-ҳуқуқий ҳужжатлар қабул қилинди ва такомиллаштирилди.\nАйниқса, хотин-қизларнинг меҳнат ҳуқуқлари кафолатларини янадакучайтириш ва тадбиркорлик фаолиятини қўллаб-қувватлашга оид чора-тадбирлар тўғрисидаги қарор, “Хотин-қизларни тазйиқ ва зўравонликлардан ҳимоя қилиш тўғрисида”ги ва “Хотин-қизлар ва эркаклар учун тенг ҳуқуқ ҳамда имкониятлар кафолатлари тўғрисида”ги қонунлари мамлакатимиздахотин-қизларнинг ҳуқуқлари ҳимояси борасида муҳим дастуриламал бўлди. Уларда гендер тенгликка хилоф бўлган барча чекловлар, хатти-ҳаракатлар тўлиқ тавсифланди.\nЎзбекистон Республикасида норматив-ҳуқуқий ҳужжатларига кўра, қуйидагилар жинси бўйича камситиш ҳисобланмайди:\n-аёллар учун ҳомиладорлик, туғиш ва кўкрак сути билан боқиш даврида махсус шарт-шароитлар яратиш билан боғлиқ муносабатларни тартибга солишдаги фарқларни белгилаш;\n-Ўзбекистон қонунчилигида белгиланган тартибга кўра ҳарбий хизматга фақат эркакларни чақириш;\n-эркаклар ва аёллар репродуктив саломатлигини асраш билан боғлиқ меҳнат муҳофазасини ўзига хос хусусиятлари;\n-эркаклар ва аёлларнинг пенсия ёшидаги тафовутлар;\n-қонунчилик асосида жамиятнинг барча жабҳаларида эркаклар ва аёлларнинг тенглигини таъминлашга қаратилган вақтинчалик махсус чора-тадбирларни белгилаш;\n-қамоқда сақлаш, жазони ижро этиш жойларида сақлаш тартиби ва шартларини ҳамда жиноий-ҳуқуқий таъсир кўрсатадиган бошқа чораларни тартибга солишдаги фарқларни белгилаш.\nШу билан бирга мамлакатимизда жамият ва давлат ишларини бошқариш, сайлов жараёни, соғлиқни сақлаш, таълим, илм-фан, маданият, меҳнат ва ижтимоий ҳимоя, шунингдек, давлат ва жамият ҳаётининг бошқа соҳаларида аёллар ва эркакларнинг тенг иштироки кафолатланади. Жумладан, оилавиймуносабатлар соҳасидаги эркаклар ва аёллар ҳуқуқларининг тенглиги:\n-эркаклар ва аёллар никоҳининг ихтиёрийлигига;\n-мажбурий ва эрта никоҳларга йўл қўймасликка;\n-эр-хотинларнинг шахсий ва мулкий ҳуқуқлари тенглигига;\n-оила ичидаги низоларни ўзаро келишув бўйича ҳал қилишга;\n-уйдаги меҳнат хусусида эркаклар ва аёллар ҳуқуқлари ва мажбуриятларининг тенглигига;\n-вояга етмаган ва меҳнатга лаёқатсиз оила аъзоларининг ҳуқуқлари ва манфаатлари ҳимоясини, оналик, оталик ва болалик ҳимоясини таъминлашда тенг иштирок этишга асосланган.\nМеҳнат муносабатларида эркаклар ва аёлларнинг тенг ҳуқуқлари ҳамдаимкониятларини таъминлаш мақсадида иш берувчи қуйидагиларни таъминлайди:\n-ишга ёллашда, бўш иш ўринларини эгаллашда эркаклар ва аёллар учун тенг имкониятларни;\n-тенг қийматли меҳнат учун эркаклар ва аёлларга тенг иш ҳақини (мукофотни);\n-малака ошириш, қайта тайёрлаш ва хизматда кўтарилиш учун тенг имкониятларни;\n-корхоналар, муассасалар, ташкилотлар тугатилганда ёки қайта ташкил этилганда ходимларни ишдан бўшатишда эркаклар ва аёллар ҳуқуқларининг тенглигини;\n-фарзандлари бор эркаклар ва аёллар учун қулай бўлган оилани қўллаб-қувватлаш бўйича амалиётни жорий этиш ва ривожлантириш, ҳомиладор ва эмизикли аёллар учун қулай шарт-шароит яратишни;\n-эркаклар ва аёлларнинг ҳаёти ва фаолияти ҳамда саломатлигини сақлашни таъминлайдиган хавфсиз меҳнат шароитларини;\n-эркаклар ва аёлларга тенглик асосида меҳнат фаолиятини амалга ошириш имконини берадиган иш шароитини яратишни;\n-эркаклар ва аёллар учун меҳнат фаолиятини оилавий мажбуриятлар билан бирга бажариш имкониятини яратиш.\nШу билан бирга Ўзбекистон Республикаси Олий Мажлиси Сенати раисилига аёл кишининг сайланиши ҳам гендер тенглиги юзасидан кенг қамровли ишлар олиб борилаётганидан далолат беради.


ОЗИШ ИСТАГИДА БЎЛГАНЛАР УЧУН 7 МАСЛАҲАТ! | Суғдиёна биринчи аёллар электрон журнали\n1.Ортиқча вазндан халос бўлишга астойдил киришган бўлсангиз, моддалар алмашинувига ҳалақит берманг. Аввало таомлангандан сўнг ширинлик ейиш одатидан воз кечинг. Шириниликхўрликни тушликкача бемалол бажаришингиз мумкин. Аммо ундан кейин оғзингизга «қулф» солганингиз маъқул. 2.Эрталаб нонуштагача бир стакан қайнатиб тиндирилган ёки маъданли сув ичинг. Сув тери ҳужайраларини намлантириб, кексайиш аломатларини секинлаштиради. Шу билан бирга ичаклардаги тиқинларни ҳайдайди. 3.Таомномангизда олти турдаги маҳсулот, албатта, бўлиши керак. Булар: ширин, нордон, аччиқ, шўр, чучук ва тахир таъмли егуликлар. Ана шунда организм ўзига керакли бўлган витаминларни қабул қилолади. 4.200 гр суюқ асалга яримта лимон шарбати, 1 ош қошиқ янчилган занжабил кукунини аралаштириб қўйинг. Сўнг ушбу аралашмани ҳар куни наҳорга ярим чой қошиқдан қабул қиласиз. Асал танага қувват берса, занжабил иммунитетни мустаҳкамлайди. 5.Овқат вақти суюқлик ичманг. Таомланишдан 20 дақиқа олдин ёки кейин чой ичиш мақсадга мувофиқдир. 6.Кечки соат олтидан сўнг енгил ҳазм бўлувчи таомлар истеъмол қилишини лозим. Агар уйқуга ётишгача очиқсангиз, бодом, майиз ёки яшил олма ейишингиз мумкин. Ётишдан олдин эса бир стакан сут ёки қатиқ ичишга одатланинг. 7.Уйқуга ётишдан олдин терини озиқлантирувчи крем билан қўл-оёқ ва қорин соҳасини енгил уқаланг. Муолажа сўнгида терини аста чимдиб олсангиз ҳам бўлади. Бу терида қон айланишини яхшилайди.Twitter НравитсяSocButtons v1.5


Код исмга ўхшайди – барча товарлар учун мажбурий\nЯнги ўзбек автомобили\n«ORLANDO» – янги ўзбек автомобили\nИшбилармонлик фаоллиги барометри\nЎйинга имтиёз йўқ\nАгар муассис қарорини ўзгартирса\nУлушимни учинчи шахсга сотаман\n30%лик амортизация нормасини қўллай олмайсиз\nБир шахс номига декларацияланг\nМикроскопларингизни олиб келинг\nБу дастак қайси машинаники?\nЎз нормаларимиз бор\nИштирокчи МЧЖдан чиқишининг ҳуқуқий ва солиққа оид тартиботи\nБошлиққа дебет-кредит керакми?\nГазета СБХ / 2014 год / № 11 / Божхона\nБурғилаш қоришмасини тайёрлаш учун бизга кимёвий реагент керак, уни Хитойдан етказиб кела оламиз. Экспорт қилувчи бизга божхона тўловлари миқдорини белгилаш ва етказиб беришнинг мақсадга мувофиқлиги тўғрисида қарор қабул қилиш учун ТИФ ТН кодини тақдим этди. Таққослаш чоғида бизда бундай ТИФ ТН коди йўқлиги маълум бўлди. Маслаҳат сўраб декларантга мурожаат қилганимизда у бошқа кодни кўрсатди, бироқ божхонадан ўтказиш пайтида унга рози бўлмасликлари мумкинлиги ҳақида огоҳлантирди. Биз нима қилишимиз керак? Эҳтимол, газетангиз сульфометиллашган танинга божхона божи ставкаси қанча эканлигини айтиб берар?\nР.Қодирова, МЧЖ директорининг ўринбосари.\n– Ўзбекистон Республикаси ТИФ Товар номенклатураси бўйича товарнинг аниқ кодини билмасдан туриб божхона божи миқдорини белгилаш – ҳатто газетамиз учун ҳам бажариб бўлмайдиган вазифа. Аввало уни тўғри классификациялаш лозим. Ушбу жараён сермеҳнат бўлиб, кўп вақтни, баъзан эса махсус экспертиза ўтказишни ҳам талаб қилади. ТИФ ТНда ҳар қандай товар учун код мавжуд бўлади, сабаби Товар номенклатураси шундай тузилган. Фикримизча, реагентингизни ТИФ ТНнинг бешинчи ва олтинчи бўлимларидан излаш керак. Бироқ бу товарларни классификациялаш қоидаларини қўллаш кўникмаларига эга бўлган мутахассисларнинг вазифаси.\nЎйлашимизча, сизнинг вазиятда махсус сўров билан божхона органига мурожаат қилган мақбул, у товарни классификациялаш бўйича олдиндан қарор чиқаради. Бундай таомил Божхона кодексининг 114-моддасида назарда тутилган. Унинг ўтказилиши Божхона органлари томонидан Ўзбекистон Республикаси ташқи иқтисодий фаолиятининг Товар номенклатурасига мувофиқ товарларни классификациялаш тўғрисида дастлабки қарорлар қабул қилиниши тартиби ҳақида низом1 билан тартибга солинади.\nБунда шу нарса муҳимки, олдиндан қарор қабул қилиш таомилининг қўлланиши, сизнинг ҳолатда бўлганидек, маҳсулот олиб кирилгунга ва божхонада расмийлаштирилгунга қадар товар номенклатурасининг у ёки бу позицияси ёки кичик позициясига товарни киритиш бобида божхоначиларнинг фикрини, шунингдек келиб чиққан мамлакатини аниқлаш имконини беради. Иккинчидан, у кейинчалик божхонада расмийлаштириш ва назорат қилишни осонлаштиради ҳамда жадаллаштиради. Божхоначилар дастлабки қарорда берилган маълумотларни экспорт қилувчи тақдим этган товар билан қиёслаб қўя қолишлари мумкин.\nУчинчидан, бу ҳам ТИФ иштирокчиси учун жуда муҳим, дастлабки қарор барча божхона органлари учун мажбурий ҳисобланади ва қабул қилинган пайтдан бошлаб 1 йил мобайнида амал қилади.\nДастлабки қарорни олиш учун ДБҚ ёки ҳудудий божхона хизматига товарларни классификациялаш хусусида ёзма сўровнома жўнатиш керак. Унда жисмоний шахс Ф.И.О. ва тўлиқ почта манзилини, юридик шахс эса ташкилот номи ва жойлашган жойи, раҳбар Ф.И.О.ни кўрсатиши лозим. Сўнгра товарни батафсил тавсифлаш лозим: унинг тўлиқ тижорий ва фирма номи; асосий техник ва тижорий хусусиятлари (вазифаси, стандарти, нави, русуми, модели, артикули, келиб чиқиши, тавсифи, оғирлиги ва ўров ҳажмлари) кўрсатилади. Сўровномада дастлабки қарор қабул қилиш учун зарур бўлган барча маълумотлар, ҳужжатлар ва материаллар бўлиши керак. Шу сабабли унга товарларнинг намуна ва пробалари, товар тўғрисида маълумот қайд этилган тижорий ва бошқа ҳужжатлар илова қилиниши керак. Мисол учун, лабораториялар ва лаборатория тадқиқотларини ўтказиш ҳуқуқига эга бўлган бошқа ташкилотлар мутахассислари берган маълумотнома ва гувоҳномаларнинг асл нусхалари ТИФ ТНга мувофиқ классификациялаш учун зарур бўлган товарларнинг мазкур пробалари (намуналари)ни тадқиқ қилиш натижаларига илова қилинади. Сўровномада дастлабки қарорни қабул қилиш учун тўлов тўланиши кафолатланади.\nСўровнома божхона органига келиб тушган кундан бошлаб 20 кун мобайнида кўриб чиқилади. ТИФ ТН бўйича товар кодини белгилаш хусусида низолар юзага келганда ва уларни ҳал этиш мушкул бўлганда божхона товарлар пробалари (намуналари) ва тегишли ҳужжатларни зарур тадқиқот ёки синов ўтказиш учун аҳон божхона ташкилотига юбориши мумкин. Мазкур ҳолда дастлабки қарор чиқариш муддати сўровнома келиб тушган кундан бошлаб 90 кунга қадар узайтирилади. Бироқ, фикримизча, бу сизнинг ҳолатга тааллуқли эмас.\nҚарор қабул қилгач, божхона органи 3 кун мобайнида бу ҳақда ариза берувчини ёзма равишда огоҳлантиради ва унга банк ҳисобварағи реквизитлари ҳамда дастлабки қарорни қабул қилиш учун тўловни тўлаш муддатини маълум қилади.\nДБҚ қабул қилган қарор 2 нусхада расмийлаштирилади: биринчи нусхаси ариза берувчига юборилади, иккинчи нусхаси эса ДБҚнинг Марказий божхона лабораториясида (МБЛ) қолади. Ҳудудий божхона хизматининг ҳужжати 3 нусхада расмийлаштирилади: бир нусхасини у ўзида қолдиради, қолган икки нусхани ариза берувчи ва МБЛга юборади.\nБожхона органидан дастлабки қарорни олиш учун уни қабул қилганлик учун тўлов тўланганлигини тасдиқловчи тўлов ҳужжати асос бўлиб ҳисобланади. У эквивалентда 50 еврони ташкил қилади (Божхона йиғимлари ставкаларининг2 5-банди).\nБожхона лабораторияларида товарлар намуналари (пробалари)ни тадқиқ қилиш ёки синовдан ўтказиш мумкин бўлмаган ҳолларда бошқа ихтисослашган лабораториялар ва муассасаларда уларни ўтказиш харажатлари божхона органлари зиммасига юкланади.\n1ДБҚнинг АВ томонидан 20.11.2002 йилда 1190-сон билан рўйхатдан ўтказилган қарори билан тасдиқланган.\n2ВМнинг 30.04.1999 йилдаги 204-сон Қарори билан тасдиқланган.\nПрочитано: 2193 раз(а)


“Ўзавтосаноат” Жиззахда автозавод қуриш лойиҳасини қайта кўриб чиқилишини маълум қилди\n“Ўзавтосаноат” АЖ ва PSA Groupe (Франция) компанияси Жиззах вилоятида автомобиль заводини қуриш лойиҳаси қайта кўриб чиқилишини эълон қилди.\nҲаво ўзгариб туради, ёғингарчилик кутилмайди. Баъзи жойларга туман тушиши мумкин.\nЖиззах вилояти Фориш тумани электр тармоқлари корхонаси ходими Х.Т., АТ Халқ банки туман филиали ходими Ш.Х. ҳамда “Ипотекабанк” Жиззах филиали ходими Р.Р. ўзаро тил бириктириб амалга оширган қинғир иш фош этилди.\nShowing 141-160 of 404 items.


«ҚАЙРОҚҚУМ ГИЛАМЛАРИ» ЁҳЖ ФАОЛИЯТИ БИЛАН ТАНИШУВ\nДата публикации\tПросмотров: 755\n25 апрел куни Суғд вилояти Раиси Ражаббой Аҳмадзода Гулистон шаҳридаги «Қайроққум гиламлари» ЁҳЖ да бeлиб, ушбу донгдор корхонанинг жорий фаолияти билан яқиндан танишди.\nТинчлик ва миллий бирлик асосчиси-Миллат пешвоси, Тожикистон Республикаси Президенти муҳтарам Эмомали Раҳмоннинг рақобатга чидамли ва экспортга йeналтирилган саноат маҳсулотларини ишлаб чиқариш йeналишидаги кeрсатма ва топшириқларини бажариш мақсадида eтган йили ушбу корхона томонидан ип ишлаб чиқарувчи цех eз фаолиятини бошлаганди.\nМазкур цехга Германия ва Бельгия мамлакатларидан полипропилен ип ишлаб чиқариш мосламаси ҳамда бир кеча-кундузда 8,5 минг тонна ипни мустаҳкамлаш қудратига эга махсус иновацион ускуна олиб келинди. Ушбу ускуналарни сотиб олиш учун 34715600 сомоний маблағ сарфланди.\n«Қайроққум гиламлари» ЁҳЖ га илғор замонавий ускуналар киритилиши ортидан рақобатга чидамли ва экспортга йeналтирилган гиламларни ишлаб чиқариш ҳолати аста-секин яхшиланмоқда. Ишлаб чиқарилаётган гиламлар импорт eрнини босмоқда.\nМаълумотларга қараганда, 2019 йилнинг биринчи уч ойи давомида ушбу корхонада 735,5 минг метр квадрат гилам ва тафтенг маҳсулотларини ишлаб чиқарган. Бу кeрсаткич eтган йилнинг шу даврига нисбатан 190,5 минг метр квадрат кeпдир.\nИшчиларнинг eртача сони 352 кишини ташкил қилади. Статистик ҳисоботга кeра, ишчилар сони eтган йилнинг шу даврига нисбатан 88 кишига кeпайган. ҳозирда гилам тeқувчиларнинг eртача иш ҳақи 1040 сомоний бeлиб, eтган йилнинг шу даврига нисбатан 171 сомоний кeпдир.\nВилоят Раиси корхонанинг импорт eрнини босувчи маҳсулотларни ишлаб чиқариш йeналишидаги eрнини юқори баҳолаб, маҳсулотни кeпроқ экспорт қилиш, ютуқларни янада кeпайтириш ва қeшимча иш eринларини ташкил қилиш юзасидан корхона раҳбариятига кeрсатма ва топшириқлар берди.


Тошкентда Toyota ЙПХ ходимларини босиб кетишига оз қолди (видео) | Qalampir.uz\nТошкентда Toyota ЙПХ ходимларини босиб кетишига оз қолди (видео)\n3-саҳифа\t10 Февраль 11:13 39552\nИжтимоий тармоқларда йўлда ҳаракатланиб кетаётган автомобиль, бошқарувни йўқотиб, ағдарилгани ва ЙПҲ ходимларини босиб кетишига бир баҳя қолгани акс этган видео тарқалди. ЙҲХББ ҳолат юзасидан маълумот берди.\nМаълум қилинишича, ҳодиса жорий йилнинг 12 январь куни соат 21:35 ларда Тошкент шаҳар, Бектемир тумани, “Шарқ” ЙПХ маскани олдида юз берган.\nҲайдовчи, 1988 йилда туғилган С.А. Toyota Land Cruiser русумли автомобилида ҳаракатланаётиб бошқарувни йўқотиши оқибатида, ўзидан олдинда бўлган ҳайдовчи, 1967 йилда туғилган Б.Р. бошқарувидаги Lacetti русумли автомобилга ҳамда йўл қатнов қисмини ажратиб турувчи бетон тўсиққа урилган.\nТўқнашув натижасида, Lacetti русумли автомобилда бўлган йўловчи 1995 йилда туғилган Г.А.га биринчи тез тиббий ёрдам кўрсатилган.\nМазкур ҳодиса юзасидан тўпланган ҳужжатлар Ўзбекистон Республикаси Маъмурий жавобгарлик тўғрисидаги Кодекснинг 133-моддаси тартибида мазмунан кўриб чиқишлик учун Жиноят ишлари бўйича Бектемир тумани судига юборилган.\nСуд томонидан фуқаро С.А.га нисбатан БҲМнинг 5 баравари миқдорида жарима жазоси белгиланган.\n30 Июль 08:27 48272\n31 Июль 13:36 40488\n30 Июль 16:43 30668\n30 Июль 16:56 30250\n30 Июль 13:35 26288


БАРАКАЛИ ҲОСИЛДАН ХИРМОН ТЎЛАЯПТИ — Bekobod Ovozi\nБАРАКАЛИ ҲОСИЛДАН ХИРМОН ТЎЛАЯПТИ\nТуманимзда ғалла ўрим-йиғими уюшқоқлик билан олиб борилаяпти. Бу йил туманимиздаги 347 та фермер хўжаликларининг 14650 гектар майдонида етиштирилган ғалла ҳосилини нес-нобуд қилмасдан, қисқа муддатда ўриб-йиғиб олиш учун 55 та отряд шакллантирилди. Ушбу отрядларга жами бўлиб 69 та замонавий русумдаги ўрим комбайнлари ҳамда 184 та ташув техникалари бириктирилди.\nҒалла ўрим-йиғим теримида қатнашаётган ишчиларга барча шароитлар яратилиб, ёнилғи-мойлаш материаллари дала бошига келтириб берилаяпти. Ҳар бир отрядларнинг қошида кўчма таъмирлаш устахоналари ташкил этилганлиги ўрим-йиғимга жалб этилган техникаларнинг соз ва сифатли ишлашига имкон бераяпти. Шуни айтиб ўтиш жоизки, бу йилги серёғин ва салқин об-ҳаво шароити ғалладан кутилган ҳосил олишда жуда муҳим аҳамият касб этди. Ўз навбатида фермер хўжалиги раҳбарлари ҳам ғалла етиштириш борасида зарур агротехник тадбирларни вақтида ва сифатли бажарганликлари боис туманимизда ғалладан ўртача ҳосилдорлик 26,2 центнерга етказилиши, жами 38380 тонна сара дон давлатга сотилиши режалаштирилган.\nҚудратли техникаларнинг ғалла майдонида наъра тортиб, унум билан ишлаётганлиги боис ғалла етиштириш бўйича тузилган контрактация шартномаларини бажарган фермерлар сафи кун сайин ортиб бормоқда. Туман ғалла штабидан берилган маълумотларга кўра “Шахзодбек-Шахбозбек”, “Фаррух Рустам агро ишонч”, “Ботирали Абдусаттор”, “Камолот Содиқбек агро”, “Кабиржон Рустам”, “Султонов Мухиддин”, “Арчазор файз агро” каби фермер хўжаликлари ҳосил хирмонга шартномада кўрсатилганданда зиёд ғалла топширишди.Мавсум илғорларини шарафлаб, туманимизнинг заҳматкаш деҳқонлари хирмонига барака тилаймиз.


Кеч келган баҳор ёҳуд Рўзиқул Бердиев ҳақида\n22 апрель, 2017, 15:20\nРўзиқул Бердиев бугунги кунда юртимизнинг кўзга кўринган мураббийларидан бири. «Насаф»ни узоқ йиллардан буён бошқариб келаётган мутахассис клуб тарихида ўз ўрнига эга бўлиб улгурди. Бироқ ҳозир мураббий Бердиев эмас, футболчи Бердиев ҳақида гаплашмоқчимиз. Зеро, биз уни, энг аввало, моҳир ярим ҳимоячи сифатида таниганмиз. Бироқ орамизда Рўзиқул Бердиевнинг профессионал футболга анча кеч - 22 ёшида кириб келганини билмайдиганлар ҳам топилади. Билганлар эса барча тафсилотлардан хабардор бўлишмаса керак.\nОчиғи, айнан шу масала ўзим учун ҳам доим қизиқарли туюлган. Футболда бахтини кеч топганлар ҳаёти худди эртакка ўхшайди ва эътиборни жалб қилиши турган гап. Масалан, Габриэль Батистута миллионлар ўйинига кириб келгунга қадар балиқчилик қилган. Франк Рибери эса канализация шахтаси қазиб кун кечирган. Футболда бундай мисоллар етарлича топилади. Шу боис ҳам Рўзиқул акага берадиган саволлар етарли эди.\nАммо касбимиз нуқтаи назаридан «Насаф» устози билан асосан расмий матбуот анжуманлари ёки интервьюлар вақтида кўришганмиз туфайли шахсий ҳаёти ҳақида сўрашнинг ҳеч мавриди бўлмаган. Расмий тадбирда «Рўзиқул ака, футболга қандай кириб келгансиз», қабилида савол бериш анча ноўрин туюлиши аниқ. Шу боис сукут сақлаганмиз, вақти келишини кутганмиз.\nАлбатта, Бердиевнинг профессионал футболга ҳеч қандай мактабсиз, фақат табиат туҳфа этган иқтидор орқали кириб келгани ҳақида кўп эшитганмиз. Аммо бу гаплар оғиздан-оғизга ўтгани боис бироз афсонавий кўриниш ҳосил қилганди. Ўтган ҳафта Қаршига бориб, Рўзиқул Бердиев билан кўришиш имкони пайдо бўлганида шу ҳақида суҳбат қурдик. Қуйида «Насаф» бош мураббийи билан мусоҳабамиз қандай бўлса, шундайлигича келтиришга ҳаракат қиламиз. Бердиев қай тариқа Ўзбекистоннинг энг кучли ярим ҳимоячиларидан бирига айланганини ўзи сўзлаб беради.\n- Мен туғилган қишлоқ Қашқадарёнинг олис туманларидан бирида жойлашган. У ерда футбол мактаби тугул, тайинли майдон ҳам йўқ эди. Миллионлар ўйинини жуда яхши кўрганимиз туфайли тошлоқ жойда ҳам тўп тепаверардик. Қишлоқда туғилиб-ўсганлар яхши билади, у ерда иш ҳеч қачон тўхтаб қолмайди. Ҳаттоки, ёш болага ҳам юмуш топилади. Мол-ҳол, даладан ўт ўриб келиш, дегандек. Биз мана шу ишлардан ортиб, футбол ўйнашнинг йўлини топардик.\nАммо футболдан ҳамма ҳам хурсанд бўлавермаган. Отамдан футбол ўйнашга рухсат олганим билан ёлғиз ўзим тўп теполмайман-ку! Бошқаларни ҳам «йўлдан уриш»га тўғри келарди (кулади). Уларнинг ота-онасига эса бу ёқмаслиги турган гап. Шу тўпни деб кўп гаплар эшитишга тўғри келган. Отамга келиб шикоят қилишарди. Аммо ҳар қандай ҳолатда ҳам футболдан кўнглим қолмаган, ҳамиша унинг учун вақт ва имконият топардим.\n- Мактабни битиргандан сўнг танлашга тўғри келди: ё ишлаш керак ёки ўқиш. Қишлоқ жойда ўқиш осон эмас, аммо мен барибир, спортни танлашга қарор қилдим. 17 ёшимда Ўзбекистон Давлат Жисмоний тарбия институти (аввалги ТошДЖТИ)га ҳужжатларимни топширдим. Собиқ иттифоқ даврида имтиҳон бошқача усулда олинарди, ҳали тест синовлари жорий этилмаганди. Бироқ ҳеч бир имтиҳонда йиқилмадим, «уч» баҳога бўлса-да ўтдим. Ўша вақтларда мен йиққан балл билан Жисмоний Тарбия институтига кирса бўларди. Шу сабаб қишлоққа бошни баланд кўтарган ҳолда қайтдим, ўқишга кирганимга ишончим комил эди. Бироқ пешонага ёзилмаган экан, «йиқилибман»...\nКЕЧ КЕЛГАН ОМАД\n- Шундан кейин вақт шиддат билан ўта бошлади. Ўқишга киролмадим, кейин эса икки йиллик ҳарбий хизматни ўтаб қайтдим. Ўша пайтга келиб ёшим 22га тўлиб қолганди. Бундай паллада ҳамма ҳам ўқишга киравермайди. Аммо бахтинг кулса, омад ҳар доим келаверар экан. Ҳарбий хизматдан қайтганимдан сўнг отам жиддий суҳбатлашиб олишимиз кераклигини айтди. Менга танлаш имконини беришди ва яна Жисмоний Тарбия институтига ҳужжат топширмоқчи эканимни билдирдим. Отам мени фақат қўллади ва қарз олиб бўлса-да, харажатлар учун пул топиб берди. Хуллас, яна Тошкент томон йўлга тушдим. Бу сафар омад мен томонда бўлди ва ўқишга кирдим.\n«КВАДРАТ»? НИМА У?»\n- Курсдошларимнинг бари ёши кичик йигитлар эди. Бироқ аксарияти мактаб кўргани туфайли мендан кўп нарса билишарди. Камина эса, қишлоқнинг бўз йигити сифатида оддий нарсаларни ҳам тушунмаганман. Масалан, машғулот вақтида «квадрат» ўйнасак, тўпни рақибдан олиб қўйсам ҳам ўртага тушиб югураверардим (кулади). Курсдошларимдан бир умр миннатдорман, улар менга кўп нарсалар ўргатишди ва профессионал футболга кириб келишимга сабабчи бўлишди.\nИнститутда ички биринчилик ўтказилар эди ва мени ҳам курсимиз жамоасига таклиф этишди. Сафимиз асосан рус тилига ихтисослашган гуруҳ талабаларидан иборат эди. Ўзбек тилида таҳсил оладиганлардан мен ва Зафар Имомхўжаев таркибга киритилганмиз. Ўйиним йигитларга ёққан шекилли, улар гуруҳимиз раҳбаридан мени олий лига клубларига тавсия этишни сўрашибди. Бундан ўзим бехабар эдим. «Янгиер» бош мураббийи мени қидириб келганда эса, чуқур ҳаяжон таъсирида «шок» ҳолатига тушиб қолгандим.\nЎша кезлари «Янгиер» олий лигада рақобатбардош клублардан ҳисобланарди. Мени айнан шу жамоага тавсия этишди. Ёдимда, мазкур жамоа устози қайси клубларда тўп сурганимни сўради. Нима деб жавоб беришни ҳам билмаганман. Қашқадарёдан эканимни эшитиб, биринчи лигада қатнашадиган туманимиз жамоасида ўйнаганим билан қизиқди. Бу клубни билишим, аммо унда тўп сурмаганимни айтдим. Ўша пайт мураббийнинг юзи ифодасидаги ўзгаришни кўрсангиз эди. «Менга кимни тавсия қилишди ўзи?», деб ўйлаган бўлса, ажабмас. Лекин шунга қарамай, у гуруҳимиз раҳбарининг сўзларига ишонди, шекилли, барибир, кўрикдан ўтиш учун йиғинга таклиф қилди.\n- Клуб автобуси метро бекатларидан бирининг чиқиш жойида футболчиларни йиғиб олиб, Янгиер томон йўлга чиқишини айтишди. Белгиланган вақтда айтилган жойга етиб бордим. Автобус турибди, ёнида футболчилар ҳам йиғилган. Мен эса ҳаяжондан уларнинг ёнига бора олмайман. Ҳайтовур, жамоа орасида бир-икки курсдошларим ҳам кўриниб қолди ва ўшалар сафига қўшилишга ўзимда куч топа олдим. Ўзимни мутлақо бошқа оламга тушиб қолгандек ҳис этардим. Бу ёғига энди ҳаммасини исботлаш ўз қўлимда эди. Бахтимга бу ишни уддалай олдим.\n- Шу тариқа профессионал фаолиятим бошланиб кетди. «Янгиер»да ўзимни кўрсатиб, кейин қадрдон воҳа клубларига ўтдим. «Насаф»да узоқ йиллар ўйнадим, сардор бўлдим. Мен учун фақат бир нарса армон бўлиб қолди - Ўзбекистон миллий жамоасида ўйнай олмадим. Ўша вақтларда термадаги рақобат ўта кучли эди. Ҳар қанча ёрқин ўйин намойиш этмай, таркибга кириш қийин бўлган. Бироқ қўлимдан келган барча ишни амалга оширганман ва ҳеч нарсадан афсусланмайман. Виждоним тоза - ҳар доим майдонга бор кучимни ташлаб чиққанман. Термамиз либосини кийиш эса насиб қилмаган экан.\nФутбол менга кўп нарса берди, спортнинг бу туридан бир умр миннатдорман. У туфайли ҳаётда кўп мақсадларга эришдим. Бугунги кунда тўп сураётган ва ҳали ўйнаш имконини қўлга киритмаган укаларга эса маслаҳатим - профессионал футболга кириш учун ҳеч қачон кеч эмас. Муҳими - бу йўлда истак етарлича бўлсин. Қолганига меҳнат билан эришиш мумкин.\nГазетамизнинг аввалги сонларида Рўзиқул Бердиевнинг акаси Маҳмаюсуф Бердиевнинг «Орзу» деб номланувчи китоби нашрдан чиққани ҳақида хабар бергандик. Футболчилар руҳиятини очиб беришга қаратилган ушбу асар ёшлар учун бемалол қўлланма вазифасини бажариши мумкин. Мазкур китобда жаҳон ва ўзбек футболи юлдузлари ҳаётидан ҳам мисоллар келтирилган. Маҳмаюсуф ака Миржалол Қосимов, Азамат Абдураимов, Биродар Абдураимов ва Геннадий Красницкийлар билан бир қаторда болалигидан кўз ўнгида ўсиб-улғайган укаси Рўзиқул Бердиевни ҳам эслаб ўтган. Мақоламизга мос келгани боис ўша хотираларга ҳам имкон қадар тўхталишга қарор қилдик.\n«Рўзиқул болалигидан алоҳида иқтидори билан ажралиб турарди. Туманимизда бир удум бор, қишлоқлар ўртасида футбол учрашувлари ташкил этиб турилади. Бундай ўйинларга қизиқиш ҳар доим юқори бўлиб, бутун қишлоқ стадионга кўчиб чиқади. Баъзан учрашувлар ҳайбати анча-мунча расмий мусобақалардан ошиб тушганини кўрганмиз.\nМана шундай баҳсларнинг бирида 14 ёшли Рўзиқул ҳам майдонга тушди. У ўзининг абжирлиги ва тезкорлиги билан кўпчиликни лол қолдирганди. Бироқ ҳамма ҳам иқтидорни суявермайди, айниқса, у рақиб футболчиси бўлса. Бизга қарши тушган жамоа таркибидаги ўзига бино қўйган бир ўйинчи Рўзиқулнинг техникасини ёқтирмади шекилли, унинг оёғига тепиб, атайин жароҳатламоқчи бўлди. Бироқ укам ҳар бир қўполликка шу қадар устомонлик билан чап берардики, рақибнинг барча уринишлари фақат кулгуга сабаб бўларди. Рўзиқул уни тўп билан алдаб юраверди, рақиб эса бор эътиборини уни тепиб, йиқитишга қаратди.\nУ ёғини сўрасангиз, ўйинга қизиқиш ҳам четда қолиб, ҳамма 14 ёшли болакайнинг финтларига маҳлиё бўлди. Одамлар ҳаттоки, майдонга чиқиб кетишди ва бунинг натижасида давра торайиб қолди. Рўзиқул шундай шароитда ҳам рақибини алдаб юраверди. Охири қўполлик қилмоқчи бўлган ўйинчи ҳориб-чарчаб, йиқилди ва қўлларини кўтариб, енгилганини билдирди. Рўзиқул шу тариқа соф футбол билан ҳар қандай ёмон ният ва ножўя ҳаракатни енгиш мумкинлигини исботлаб берган эди».\nЎзбек футболида Рўзиқул Бердиевга ўхшаган иқтидорлар ҳар доим бўлган ва ҳозир ҳам бор. Бироқ муаммо шундаки, Бердиев профессионал футболга кириб келган 22 ёшда айримлар футболни якунлашади. Яқин ўтмишга қарасак, бундай ўйинчилардан истаганча топишимиз мумкин. Бир вақтлари «Монако»да кўрикдан ўтган ёш иқтидоримиз ҳозир олий лигада жон сақлаш учун курашаётган жамоада тўп сурмоқда. Биз эса унинг Ўзбекистон миллий термаси сардори бўлишини кутгандик.\nУшбу мақолани ёзишдан мақсад - Рўзиқул Бердиевнинг автобиографиясини яна бир бор эслаш эмас, аксинча, фаолиятида пасайиш кузатилган футболчиларга мурожаат қилиб, ҳали ҳеч нарса йўқотилмаганини билдириш. Айтишларича, Франческо Тотти «А» серияда дебютини ўтказганда ҳозир Италия чемпионатида тўп сураётган футболчиларнинг 30 фоизи ҳали туғилмаган экан. «Рома» афсонаси эса ҳамон сардорлик боғичида майдонга тушмоқда. Балки кимлар учундир фаолиятини янгидан бошлаш вақти келгандир? Ахир Рўзиқул Бердиевдан уларнинг нимаси кам?


Машиналар ҳаракати тақиқланганда қурбонликни қандай тарқатиш мумкин? | Qalampir.uz\nМашиналар ҳаракати тақиқланганда қурбонликни қандай тарқатиш мумкин?\nЖамият\t29 Июль 17:47 13344\nХабарингиз бор, жорий йилнинг 31 июль санасида Ўзбекистонда Қурбон ҳайити нишонланади. Аммо Ўзбекистон Республикасига коронавируснинг кириб келиши ва тарқалишининг олдини олиш юзасидан чора-тадбирлар дастурини тайёрлаш бўйича республика махсус комиссиясининг қарори билан 31 июль куни автомобилда ҳаракатланиш тақиқланган.\nБундай вазиятда сўйилган қурбонликларни муҳтож оилаларга қандай етказиб бериш мумкин? Бу саволга ички ишлар вазирлиги Матбуот котиби Шоҳруҳ Ғиёсов жавоб берди\n“Тўғри, жорий йил 31 июль, 1-2 август ҳамда 8-9 август (шанба ва якшанба) кунлари бутун сутка давомида республика миқёсида ҳаракатланиш тўлиқ тўхтатилади.\nСавобли эҳсонингизни карантин қоидаларига риоя этган ҳолда, маҳаллангиз раиси ва фаоллари ҳамкорлигида ҳамда ёрдамида ўзингиз яшаётган маҳалла ҳудудида амалга оширишингиз мақсадга мувофиқ”, деди Ғиёсов.\nШу ўринда Республика махсус комиссиясининг қарорига кўра, соғлиқни сақлаш тизимидаги ҳамда хусусий тиббиёт ташкилотлари ва тиббий-санитария хизматлар кўрсатувчи ташкилотларнинг хизмат ва ходимларининг шахсий автотранспорт воситаларида ҳаракатланишга чеклов йўқ.\nҒиёсов тиббиёт ходимлари исталган куни шахсий автотранспорт воситасида карантин қоидаларига амал қилган ҳолда ҳаракатланиши мумкинлигини , фақат улар иш жойини тасдиқловчи ҳужжатни олиб юриши кераклигини эслатиб ўтди.\n27 Ноябрь 12:23 39370\n26 Ноябрь 09:38 34085\n26 Ноябрь 20:46 23015\n27 Ноябрь 11:00 22230\n26 Ноябрь 12:20 19999


Тошкентда йирик спорт заллари ҳам шифохонага...\n25.07.2020 20:19 0 3229\nПойтахтимизнинг Шайхонтоҳур ва Сергели туманларида «Covid-19» билан хасталанган беморларни даволаш учун махсус марказлар ташкил этилмоқда. Бу ҳақда пойтахт ҳокимлиги матбуот маркази хабар қилди.\nШайхонтоҳур туманидаги «Ёшлик» спорт мажмуасида коронавирус ташҳиси қўйилган беморларни даволаш учун махсус шарт-шароитлар яратилмоқда.\nҲозирда мажмуанинг 3 та залини қайта жиҳозлаш ишлари олиб борилмоқда.\nБу маскан 520 нафар беморларнинг саломатлигини тиклаш учун зарур бўлган тиббий жиҳоз ва ускуналар билан таъминланади. Бунинг учун мажмуа ИВЛ ва СИПАП аппаратлари, кислород балонлари ва бошқа замонавий техникалар билан таъминланмоқда.\n150 нафар тиббиёт соҳаси мутахассисларига ётоқхона тайёрланади.\nШунингдек, Сергели туманининг 2-болалар ва ўсмирлар спорт мажмуасида ҳам 250 ўринли даволаш маскани ташкил этилмоқда.\nБу ерда тиббиёт ходимлари учун бинонинг ҳовлисида махсус палаткалар қурилмоқда.\nАйни пайтда масканни энг зарур бўлган тиббиёт ускуналари билан жиҳозлаш ишлари давом этмоқда.\nУшбу янги қувватлар яқин кунларда фойдаланишга топширилади.


Ўзбекистон ва дунё: Инсоният инқирози - охирзамон яқинми? - BBC News O'zbek\nСурат манбаси, Drew Angerer\nБойлар янада кўпроқ бойимоқда,к амбағаллар...\nЗаволга учраган қадимий тамаддунларни ўрганишдан олинган хулосалар шунга ишора қилмоқдаки, биз қўлга киритган ютуқлар ва ривожланган жамият жар ёқасида турибди, дейди инқирозлар бўйича мутахассис Лук Кемп.\nБуюк тамаддунларни ҳеч ким вайрон қилмаган, балки улар «ўз жонига қасд қилган.»\nБундай хулосага машҳур тарихчи Арнолд Тойнби келган. У ўзининг 12 томлик «Тарихни ўрганиш» (A Study of History) асарида 28 турли тамаддунларнинг равнақ топиши ва қулашини тадқиқ қилган.\nУ бир нарсада мутлақ ҳақ эди: тамаддунлар заволига уларнинг ўзи сабабчи бўлади. Бироқ бу жараёнга бошқа омиллар ҳам катта ҳисса қўшади.\nМасалан, Рим Империяси ўз ҳудудининг ҳаддан зиёд кенгайиб кетиши, иқлим ўзгариши ва давлат бошқарувидаги нўноқлик каби омиллар оқибатида қулаган эди. Милодий V асрдаги варвар қабилаларнинг Римга босқини эса бу қулашни охирига етказади.\nУйғурлар инқирози: Хитой жаҳаннамида етти кун\nОдатда, бирор тамаддуннинг инқирозга юз тутиши шиддат билан кечади ва буюклик ҳамда қудрат уни муқаррар ўлимдан сақлаб қола олмайди. Мисол учун, Рим Империяси ҳудуди милодий 390 йилда 4.4 миллион квадрат километр эди. Атиги беш йил ичида бу рақам 2 миллион квадрат километр, яъни нақ тенг ярмига қадар қисқаради. 476 йилда эса империядан асар ҳам қолмайди.\nМаълумки, тарих даврдан даврга ўтиб, ўз ўзини такрорлаб боради. Хўш, қадимий тамаддунлар тақдирини синчковлик билан ўрганиш ҳозирда биз яшаётган дунёнинг келажагини олдиндан башорат қилиш имконини берадими? Кўҳна дунёлар инқирозини юзага келтирган омиллар ҳали ҳам ўша-ўшами?\nҚадимий тамаддунлар тақдирини таҳлил қилиш аввалида, биринчи навбатда, уларнинг қанча вақт давомида яшаганини солиштириб чиқмоқ лозим. Бироқ бу осон иш эмас. Сабаби айнан «тамаддун» (цивилизация) тушунчасининг аниқ таърифи мавжуд эмас. Бундан ташқари айрим тараққий этган даврлар жуда узоқ чўзилган ва уларнинг ибтидо ҳамда интиҳоси тўғрисида ишончли манбалар жуда кам.\nКўҳна тарих давомида қишлоқ хўжалиги тараққий топган, кўплаб шаҳарлари бор, ўзи жойлашган географик ҳудудда қудратли ҳарбий таъсирга эга бўлган ва давомий сиёсий тизим ташкил қила олган жамиятларни тамаддун, деб аташ мумкин. Бундай таърифдан келиб чиқилса, барча империялар тамаддундир, аммо барча тамаддунлар ҳам империя бўлмаган. Милоддан аввалги 3,000 ва 600 ҳамда милоддан аввалги 600 ва милодий 600 йиллар давомида мавжуд бўлган тамаддунларнинг ўртача умр давомийлиги 336 йилга тенг бўлган.\nСурат манбаси, YASIN AKGUL\nСуриялик аёл уруш вайроналари ичра кетиб бормоқда (Getty Images)\nТамаддунинг қулаши, дея аҳоли, ўзлик ва ижтимоий-сиёсий тузилмаларнинг тезкор ҳамда батамом йўқолиб кетишига айтиш мумкин. Қулаш жараёни мобайнида давлат кўрсатаётган хизматлар фалажланиб қолади, ҳукумат юзага келган бошбошдоқликларга қарши назоратдан айрилади.\nУмуман олганда, ўтган деярли барча тамаддунларнинг тақдири ана шундай якун топган. Уларнинг баъзилари, масалан Хитой ва Миср, қайта тикланишга муваффақ бўлган ёки ўз шаклини ўзгартирган. Бошқалари Ер юзидан бутунлай йўқолиб кетган. Мисол учун, Пасха Ороли.\nАйрим ҳолатларда, инқироз ўчоғи бўлган шаҳарлар қайта тикланган. Буни Рим шаҳри мисолида кўришимиз мумкин. Бошқалари Майя шаҳарлари каби сайёҳлар ташриф буюрадиган харобаларга айланган.\nХўш, қадим қишлоқ хўжалигига асосланган тамаддунлар билан юз берган бундай ҳолат XVIII аср саноат капитализми меваси бўлмиш тараққий этган замонавий давримиз тақдирида ҳам такрорланиши мумкинми?\nБу саволга комил ишонч билан «ҳа» деб жавоб қайтариш мумкин. Ўтмишдаги ва ҳозирги жамиятлар шунчаки одамлар ва технологияларнинг уйғунлашган мураккаб тизимлари, холос. «Одатий ҳодисалар» назариясига кўра, мураккаб технологиялар тизимида мунтазам равишда носозликлар юзага келади. Шунинг учун, инқирозга юз тутиш инсоният тарихидаги, қанчалик қудратли ва улкан бўлмасин, ҳар қандай тамаддун кун келиб юзлашадиган одатий ҳолат ҳисобланади.\nБугун биз технологик жиҳатдан анча юксаклашиб кетганимиз шубҳасиз. Бироқ бу ютуқлар аждодларимиз дуч келган таҳдидлардан тўлиқ муҳофазаланганимизни англатмайди. Қайтанга, технологик ютуқлар янгидан-янги мисли кўрилмаган хатарларни юзага келтиради.\nЗамонавий тамаддун глобал даражага кўтарила олган бўлсада, унинг қулаши худди салтанатлар ва қиролликларники каби кечишини тахмин қилиш мумкин. Энг муҳими, бутун дунёга қулоч ёзган тараққиёт фонида инқирозлар ва қулаш жараёни яшин тезлигида кечади. Масалан, глобал иқтисодий тизим бунга ёрқин мисол бўла олиши мумкин.\nАгар олдинги тамаддунларнинг тақдири бизнинг тақдиримизни башорат қилишда дастурул-амал вазифасини ўтар экан, ундан қандай хулоса чиқаришимиз мумкин? Бунинг энг самарали усули қадимий инқирозларнинг бошланишига туртки берган омилларни синчковлик билан ўрганиш ва уларнинг аломатини бугунги мавжуд жамиятимиздан излашдир.\nАйни вақтда нега тамаддунлар инқирозга юз тутишини изоҳлаб берувчи якдил назария мавжуд эмас, лекин тарихчилар, археологлар ва бошқа мутахассислар қатор омиллар ўртага ташлайди. Жумладан:\nИҚЛИМ ЎЗГАРИШИ: Иқлимий мувозанат бузилган даврларда, бунинг оқибати инсоният учун доим хатарли кечади. Ҳосилдорлик камаяди, кенг кўламли очарчиликлар юзага келади ва чўллашиш жараёни тезлашади. Аназай, Тиванаку тамаддунлари, Аккадлар, Майя, Рим империялари ва бошқа тараққиётларнинг қулашига айнан иқлим ўзгариши, айниқса, қурғоқчилик катта таъсир кўрсатган.\nАТРОФ-МУҲИТ МУВОЗАНАТИНИНГ ИЗДАН ЧИҚИШИ: Имкониятлар ва ресурсларни ҳисобга олмай, табиатни ҳаддан зиёд эксплуатация қилган ҳар қандай жамиятда инқироз бошланиши мумкин. Ресурсларни аямай исроф қилиш ўрмонларнинг кескин қисқариши, сув ҳавзаларининг ифлосланиши, тупроқ емирилиши ва биохилма-хилликнинг бузилишига олиб келади ва айнан шу омиллар тарих давомида инсоний жамиятларнинг завол топишида асосий роль ўйнаган.\nТEНГСИЗЛИК ВА ОЛИГАРХИЯ: Иқтисодий ва сиёсий тенгсизлик жамиятларни парчалаб юборувчи асосий омилларга айланиши мумкин. Бундай тенгсизлик шаклланган жамиятда нафақат норозилик кайфияти ошади, балки жамиятнинг экологик, ижтимоий ва иқтисодий муаммоларни бартараф қила олиш салоҳияти ҳам пасаяди.\nКлиодинамика соҳаси тенглик ва демография каби омилларнинг қандай қилиб сиёсий парокандаликка таъсир қилиш йўлларини тадқиқ қилади. Бунга қадар мавжуд жамиятларнинг статистик таҳлили фаровонлик ва инқирозга учраш жараёни маълум бир ҳалқа шаклида юз беришини кўрсатди.\nМазкур қайталанувчи жараён шундай кечади: фаровонлик ортидан аҳоли сони ўсиб борган сари меҳнатга лаёқатли одамларнинг кун кечириш учун иш топиш имконияти камайиб кетади, меҳнаткашлар қадри пасаяди, меҳнат учун тўланадиган иш ҳақи миқдори кескин қисқаради ва айни вақтда бир ҳовуч юқори қатлам бойиб бораверади. Бундай ижтимоий-иқтисодий тенгсизлик оқибатида аҳоли бирлигига путур етиб, сиёсий парокандалик юзага келади.\nМУРАККАБЛИК: Инқирозлар бўйича мутахассис ва тарихчи Жозеф Тейнтер ўртага ташлаган қарашда таъкидланишича, жамиятлар вақт давомида шаклланиб борган мураккаб тузилма ва бюрократия юкини, охир оқибат, кўтара олмай, қулайди. Аввалига бундай мураккаб тизимлар жамиятнинг гуллаб-яшнаши, муаммоларнинг ечим топишига замин яратади. Бироқ улар ўзининг маълум нуқтасига етганда, энергиянинг ортга қайтиш қонуни ишга тушади ва муқаррар инқироз юзага келади.\nТАШҚИ ШОКЛАР: Бундай таъсирларга тўрт асосий омилни мисол қилиб кўрсатиш мумкин: уруш, табиий офатлар, очарчилик ва эпидемиялар. Масалан, Ацтеклар Империяси испан босқинчилари томонидан тугатилган эди.\nИлк аграр давлатларнинг кўпчилигининг йўқолиб кетишига эпидемиялар тарқалиши сабаб бўлган. Ўша даврларда одамлар ва уй ҳайвонлари девор билан ўраб олинган манзилгоҳларда бирга яшаган, гигиенага деярли амал қилинмаган. Бундай ҳол касалликларнинг яшин тезлигида тарқалиши ва аҳолининг катта қисми қирилиб кетишига олиб келган.\nСурат манбаси, Boston Globe\nИқлим ўзгаришининг оқибатлари ёмонлашмоқда (Getty Images)\nАйрим вақтларда эса юқорида тилга олинган омилларнинг камида иккитаси биргаликда тараққиётнинг емирилишига таъсир кўрсатган.\nВОҚEАЛАРНИНГ ТАРТИБСИЗ РИВОЖИ: Империялар юзасидан ўтказилган статистик тадқиқот инқирозларнинг тартибсиз равишда юзага келгани ва кечганини кўрсатади. Бундай тартибсизликни «Қизил Қиролича Таъсири» (Red Queen Effect) назарияси орқали изоҳлаш мумкин: агар мавжудотлар рақиблар кўп бўлган ўзгарувчан муҳитда жон сақлашга интилса, уларнинг ҳаёти турли кутилмаган тартибсиз воқеалар ривожи фонида кечиб, вазиятга мослаша олмагани туфайли қирилиб кетиш эҳтимоли юқори даражага етади.\nБиз кўриб чиқаётган мавзуда саноқсиз китоблар ва мақолалар ёзилганига қарамай, ҳанузга қадар тамаддунларнинг нега инқирозга учрашини изоҳлаб бера олувчи тугал назарияга эга эмасмиз. Биз англаган ягона ҳақиқат шундаки, тилга олинган омилларнинг бари инқирозга ҳисса қўшиши мумкин.\nБиз фақат замонавий жамиятимизнинг қулаш эҳтимоли ошаётгани ёки пасаяётганини англашга ёрдам берувчи хатарлар аломатини тадқиқ қилишимиз мумкин, холос.\nЎтган ўн йиллар давомида шундай аломат-ўлчовларнинг асосий тўрттаси ўрганиб чиқилган.\nҲарорат иқлим ўзгаришини ҳис қилишга ёрдам берувчи энг бирламчи ўлчовдир. ЯИМ ўрганилаётган жамиятнинг қанчалик мураккаб тузилганини билвосита кўрсатса, атроф-муҳитнинг мавжуд аҳволи экологик мувозанатнинг нақадар издан чиққанидан дарак беради. Ҳозирда бу омиллар бўйича вазият таранглашиб бормоқда.\nТенгсизликни ўрганиш қолган учта ўлчовдан кўра мураккаброқдир. Мавжуд иқтисодий-ижтимоий индекслар дунё бўйлаб тенгсизликнинг бироз пасайгани, аммо мамлакатлар ичида ижтимоий-иқтисодий жарлик кескин кенгайиб бораётганини кўрсатмоқда. Бироқ бундай индекслар (масалан, Gini Index) одамларнинг даромадлари ўртасидаги ҳақиқий фарқни аниқ англашдан чалғитиши мумкин. Айтайлик, ЯИМга кўра бой бўлган бирор мамлакатнинг бир фуқароси йилига $1, иккинчиси эса $100,000 топади. Бу ўша давлатнинг барча фуқаролари фаровонликда яшамаётганини англатади. Ушбу давлатнинг ЯИМи йилдан-йилга кўпайиб бориши мумкин, аммо юқорида мисол қилиб келтирилган икки шахс ўртасидаги тенгсизлик ҳам, мос равишда, ошиб бораверади.\n1980 йилда дунё аҳолисининг атиги 1 фоизи барча бойликларнинг 25-30 фоизига эгалик қилган бўлса, 2016 йилда бу рақам 40 фоизга етган. Айни вақтда юқори қатлам дунё бойлигининг ярмига эгалик қилаётгани тўғрисида ҳам тадқиқот хулосалари мавжуд.\nЎтган деярли бир аср мобайнида нефть ва нефть маҳсулотлари тараққиётнинг асосий ҳаракатлантирувчиси бўлиб келди, инсоният ундан орқа кетига қарамай, аёвсиз фойдаланди. Бойликларнинг асосий қисми ҳам айни соҳа вакиллари қўлида тўпланди.\nБугун олимлар нефть ресурсларининг кескин қисқариши оқибатида бутун дунё бўйлаб турғунлик бошланиши мумкинлигидан огоҳлантирмоқда. Бироқ, ўз навбатида, қайта тикланувчи муқобил энергия ресурсларидан самарали фойдаланиш йўллари қанчалик тез топилса ва ҳаётга татбиқ қилинса, яқинлашаётган инқироздан шунчалик асоратсиз ўтиб олиш мумкин, деган қарашлар ҳам мавжуд.\nЮқорида кўриб чиқилган ўлчов-омиллар инқирозлар табиатини тўла-тўкис тасаввур қилишда камлик қилади. Жамиятларнинг ҳар қандай ҳолатга мослашувчанлик қобилияти инқирозлар шаклланишини маълум вақт ортга суриши ёки бартараф этиши мумкин.\nМасалан, халқаро экспортнинг қанчалик хилма-хиллиги ва такомилга эришганини кўрсатувчи глобал «иқтисодий диверсификация» ўлчови ҳозирда 1960 ва 1970 йиллардан кўра ўзининг юқори даражасига етган.\nДавлатларнинг олдингидек бир маҳсулот экспортига қарамлик даражаси анча пасайган. Мисол учун, фақат қишлоқ хўжалик маҳсулотларини экспорт қилувчи давлатга иқлим ўзгариши жиддий салбий таъсир қилиши мумкин. Замонавий давлатлар мазкур ҳақиқатни англаб етиб, ўз экспорт маҳсулотларини хилма-хиллаштиришга ҳаракат қилмоқда. Айнан шу ҳолат инсониятнинг вазиятга мослашиб бораётгани, яшаш учун жон-жаҳди билан курашаётганини кўрсатади.\nЎхшаш тарзда, инсоният юзага келган қийинчиликларни енгиб ўтиш йўлида турли ихтироларга қўл урмоқда, инновациялар яратмоқда. Назарияга кўра, иқлим ўзгариши каби фалокатлар оқибатини юмшатишда ёрдам берувчи технологиялар қанчалик кўп бўлса, инқироз шунчалик ортга чекинади.\nАммо инсониятнинг вазиятга мослаша олиш қобилияти такомиллашиб бораётгани ортидан хотиржамликка берилиш ярамайди. Бизнинг келажакка нисбатан некбин кайфиятда бўлишимизга етарлича сабаблар мавжуд бир пайтда, дунёнинг турли нуқталарида қадим тамаддунларнинг заволга олиб келган жараёнлар бошланиб бўлган: иқлим ўзгариши жиддийлашиб бормоқда, бойлар ва қашшоқлар ўртасидаги жарлик борган сайин кенгаймоқда, жамият тузилмасидаги мураккаблик ўзининг юқори даражасига ўрлаши ортидан ижтимоий-сиёсий ҳаётда турғунликлар ва, ҳатто, ортга чекинишлар кузатилмоқда. Энг муҳими сайёранинг табиий ресурслари кескин қисқариб, инсоният Ерни мавжуд имкониятлариданда кўпроқ эксплуатация қилмоқда.\nПоғоналари йўқ нарвон\nБу биз юзлашаётган муаммоларнинг ҳаммаси эмас. Энг хавотирлиси, замонавий дунёдаги бир-бирига боғлиқлик ва қарамлик даражаси ўзининг энг юқори нуқтасига етган. Ўтмишда бирор жамиятнинг қулаши айнан ўша минтақага таъсир қилган, холос ва одамлар вақтинчалик ибтидоий қишлоқ хўжалиги ва овчилик-термачилик шароитида кун кечириб, аксар ҳолларда, яна олдинги ҳолатини осонлик билан тиклай олган. Кўпинча, одамларнинг ўзи илк давлатлар зулмидан қочиш мақсадида ҳудудларни ихтиёрий тарк этган. Ўша вақтларда мавжуд бўлган ибтидоий қуроллар давлатга бундай парокандаликнинг олдини олиш имконини бермаган.\nТехнология тамаддун қулашини кечиктиришга қодир\nЗамонавий жамиятларда бундай ҳолатнинг юзага келиши ва унинг оқибатларини тасаввур қила олиш анчайин мушкул. Ҳозирги давлатлар, ҳатто, айрим гуруҳлар ихтиёрида биологикдан тортиб ядро қуролларига қадар қаршилик кўрсатиш ва жавоб бериш воситалари мавжуд. Бундай вазиятлар фонида бошлангувчи бошбошдоқликларнинг оқибати аянчли тугаши муқаррар.\nКелинг, тамаддунни поғоналари мустаҳкам ишланмаган узун нарвон сифатида тасаввур қилиб кўрамиз. Сиз нарвон бўйлаб юқори кўтарилган сарингиз, босиб ўтилган поғона синиб, пастга қулай бошлайди. Қанча кўтарилсангиз, асоратларсиз пастга қайтиш имконияти шунча камайиб бораверади. Энг юқорига нуқтага етганингизда эса нарвоннинг икки асосини тутиб турган поғоналар қолмай, сиз барибир ерга қулайсиз ва бу қулаш, сўзсиз, ҳалокатли якун топади.\nЯдро қуролларининг кашф қилиниши ортидан, эҳтимол, биз нарвоннинг энг юқори нуқтасига деярли чиқиб бўлдик. Яна бир поғона кўтарилганимиздан сўнг муқаррар пастга шўнғиймиз. Балки ядро урушидан сўнг инсоният яна тош асрига қайтади, деган гап бекорга айтилмагандир.\nБиз иқтисодий жиҳатдан қудратли ва вазиятга мослашувчан бўлиб борганимиз сари ўзимиз яратаётган технологик имкониятлар тамаддунимизга нисбатан мисли кўрилмаган хавфга айланиб бораверади. Масалан, Майя ёки Аназаси тамаддунларининг йўқолиб кетишига сабаб бўлган иқлим ўзгариши ҳозиргисидан кескин фарқ қилган. Мавжуд иқлим ўзгариши табиий равишда кечмаётир - унга инсоннинг ўзи сабабчи бўлмоқда. Унинг кўлами бутун дунёга ёйилган, у шиддаткор ва унинг асоратлари деярли тиклаб бўлмасдир.\nКун келиб, бизнинг жамият завол топса, бунга бирор ташқи омил эмас, балки айнан ўзимиз ишлаб чиққан технологик имкониятлар сабаб бўлган бўлади. Бундай фожиа юз бергандан сўнг инсониятнинг қайта тикланиш қобилияти деярли йўққа чиқади.\nАлбатта, ҳар нарсанинг ўз ибтидоси ва интиҳоси бор, жумладан, бизнинг жамиятнинг ҳам. Бироқ биз аллақачон онг жиҳатдан такомиллашган мавжудотларга айланиб улгурганмиз, бизда тарихдан хулоса чиқариш имконияти мавжуд.\nБиз юз келишимиз эҳтимоли кучаяётган инқирознинг олдини қандай олиш йўлларини биламиз: атмосферага чиқарилаётган газларни камайтириш, тенгсизликни мувозанатга келтириш, атроф-муҳитни янада вайрон этилишидан сақлаб қолиш, табиатга мос инновацияларни кўпроқ яратиш ва иқтисодиётни диверсификация қилишга ҳали етарлича вақт ва имконимиз бор.\nСўнгги вақтларда бундай қадамлар ҳақида кўп ва ҳўп гапирилмоқда, дастурлар таклиф қилинмоқда. Бироқ уларни амалга оширишга сиёсий ирода ва қатъият етишмаётир.\nАгар биз тақдиримиз қандай якун топишини олдиндан била туриб, бунга кўз юмсак, у ҳолда яна тош даврига қайтишимиз турган гап. Зеро тарихдан хулоса чиқармай туриб, олға интилиш бизни фақат тубсиз жарлик томон етаклайди.


Дима Қаюм аёллар билан нега тортишди? — Sof.uz\nБаҳодирхон Элибоев 16.10 20:23 864 Колумнистлар\nРости бу ҳақда мен ҳам дўстимнинг уйида эшитдим. Эрталаб маъракага борганимда, "укахонинг аёллар билан жанжал қилибдими?" деб сўрашди. Бехабарлигимни айтдим.\nОлдиндан бир гапни айтай, "Димага кутубхонаси учун ер берилди", "размий ғишт қўйилди" деган гаплар ҳақиқатдан узоқ. Димага ҳали-бери ер берилганича йўқ. Буни ўзи ҳам тасдиқласа керак. Шунчаки айрим расмийлар Дима орқали "очко"га ишлаб қолишмоқда. Майли, уларнинг ҳам омадини берсин.\nТадбиркорларнинг дарди ичида. Ахир неча йиллардан бери бозорда савдо қилаётганларнинг дўконлари бузилди. Минглаб долларга қурилган дўконлар 1-2 кунда ер билан битта бўлган, савдогарлар ҳам дўконларидан ажралганлар, ҳам айрим маҳсулотлари айниб қолиб пулга куйганлар, ҳам айримлари кредит олган ҳолларида эътиборсиз қолиб кетганлар.\nҲокимият вакиллари тадбиркорларни тинчлантириш учун бозорда савдо қилувчиларга дўконларининг ўрни қайта берилишини фақатгина жойлар аукцион орқали берилишини айтиб келаётган эди. Бу ваъдадан тадбиркорлар бироз ҳовурларидан тушиб дўкон қурилишига старт берилишини кутиб юришган эдилар. Ўзаро "фалон жойда сиз савдо қилардингиз, ўша жой яна сизга бўлса, фалон жойни мен оламан, чунки олдин ҳам шу жойда савдо қилардим" деб келишиб ҳам олгандилар. Ички тартиблар кўп жойларда борлиги сир эмас.\nМен ҳам уларнинг 3-4 тасига "муҳими бозор жойига қайтди, этажли уйлар қурилмайдиган бўлди, энди бу ёғига муроса қилиб, ортиқча ғалвасиз, дўконларингни қуриб олсаларинг марра сизларники" деб қўйгандим. "Ҳа, муҳим иш ҳал бўлди, бу ёғига муросамизни қиволамиз" дейишган эдилар. Ростиям-да, ўзи ҳокимият вакиллари тушган пулларни уйи бузилганларга компенсация сифатида бериш билан овора бўлса, ҳозир дўкондорларнинг ғалвасига вақт борми? Аввал уйсизларни бир йўқли қилейлик деб туришибди.\nХуллас, ҳаммаси бир текис кетаётган бир пайтда, Дима укамиз амалдорлар билан келадию бозорнинг ўртасида, олдинги қаторга рамзий ғиштни қўйганини эълон қилинади. Табиийки, ижтимоий тармоқларни риштонлик тадбиркорлар ҳам кузатиб борадилар. Ва бу иш уларнинг ўзаро келишилган режаларини пучга чиқаради. Мана ҳақиқий можаронинг сабаби қаерда!\n"Гап фақат кутубхонада эмаслигини кўпчилик билади. Кутубхона баҳонасида савдо ишлари ҳам бўлиши табиий. Кутубхона бир қалқон вазифасида" дейдиган тадбиркорлар, "кутубхонангни олдинги жойи бу ер эмас эди, олдинги жойи тарафга қургин, ўзингча 2-3 та амалдорлар ёрдамида бозорни истаган еридан жой ололмайсан" дейишади. "Дима билан тенг ҳуқуқли эканини, блоггер бўлгани учунгина унга бозорнинг олдидан у хоҳлаган жойдан ер берилиши адолатсизлик. Бошқа тадбиркорлар учун аукцион қиламиз дейишади-ю, блоггер учун аукционсиз ер бериладими? Шуми сиз блоггерларнинг адолати?" дейди бошқа бир тадбиркор.\nРиштон бозоридаги тадбиркорларнинг эътирозлари тушунарли бўлди деб ўйлайман. Дима укамиз билан шу масалада "разбор" қилишмоқчи бўлишади. Табиийки, Дима бу гапга қаршилик қилади ҳам. Телефонини олиб кутубхонага ким қарши эканлигини сўрайди. Тадбиркор аёллардан бири "бу ишни видеога олиш нимаси? Шуниям интернетга чиқарворасанми?" деб эътироз билдиради. Қолган тадбиркорлар эса Диманинг бу можароларни видеога олмаслиги учун куч ишлатадилар ва съёмка ишлари тўхтаб қолади. Буни сизлар ҳам кўргандирсизлар.\n"Нега телефонига ёпишасизлар?" деб сўраганимда эса, "шуниям съёмка қилиб чиқарворадими? Эртага яна амалдор акалари келиб бизни айбдор қилади. У ҳам тадбиркор бўлса, тадбиркорлар ўзаро низоларини интернетсиз ҳал қилолмайдими?" деб жавоб беришди.\nБир нечта тадбиркорлар билан гаплашгач, Диманинг ёнига бориб у билан ҳам гаплашдим. Эски гапимни яна такрорладим. Йўлнинг нариги бетида, ариқнинг бўйида "Bookcafe" учун ажойиб жой борлигини кўрсатиб, ўша ерга қурса қулоғи тинчишини, блоггер ёки журналист биринчи навбатда ўз яқинларининг ҳурматини қозониши кераклигини, мақсад кутубхона бўлса, Риштоннинг роса киндиги эканлигини, намунча шу бозорга ёпишиб олганини айтиб, озгина танбеҳ бердим ҳам. "Майли қуринг шу кутубхонангизни, мана 5 қадам нарида, йўлнинг нариги томонида қуринг, фарқи нима? Туз, бонка, олтингугурт сотмайсизу, Bookcafeнинг бир бурчагига музқаймоқ ва "газвада" очиб қўясиз, солиқ ва бошқа тўловларни қоплаб туради" дедим.\nДима ҳали кутубхонанинг жойи аниқ эмаслигини, шунчаки рамзий маънода ғишт қўйилганини, унга деса бозорнинг бир бурчагидан жой тегса ҳам рози эканлигини айтди. Суҳбат охирида эса тадбиркорларни ИИБга ёзиб берганини айтди.\nБор гап шу ўртоқлар. "Кимлардир блоггерга бозорчи аёлларни қайрашди" деган важлар нотўғри деб ҳисоблайман. Бу воқеада иккала томонни ҳам айбдор деб ҳисоблайман. Тадбиркорлар озгина вазминроқ бўлиб, ўзларини босволиб, жанжалсиз секин ҳал қилсалар ҳам бўларди. Тадбиркор Дима ҳам ўша рамзий ғиштини расмга олиши керак экан, бозорнинг бир чеккасида расмга олиб қўйса ҳам бўловрарди.\nМайли, барча тадбиркорларга, блоггер тадбиркорларга, мени ўқиётган блоггерларга, айниқса, ўзимга Худо инсоф берсин!\nКеча, 21:55 6628\n2.06 12:56 4554\nКеча, 17:06 2377\n1.06 20:43 2174\n1.06 16:39 1862\nБугун, 02:09 307 Ўзбекистон\nБугун, 02:04 165 Ўзбекистон\nБугун, 02:01 164 Ўзбекистон\nБугун, 01:58 98 Ўзбекистон\nБугун, 01:54 200 Ўзбекистон\nБугун, 01:50 257 Ўзбекистон


24 Май 09:09\nKÓKSHETAÝ. Kazinform - «Visit Aqmola» туристик ахборот маркази Россия Федерациясининг бир қатор сайёҳлик компаниялари, жумладан, Екатеринбург, Курган, Челябинск, Тюмень, Омск шаҳарлари учун ахборот-реклама турини ўтказди, деб хабар беради Кazinform мухбири.\nАқмола вилояти тадбиркорлик ва туризм бошқармаси матбуот хизмати хабарига кўра, сўнгги турдан кўзланган асосий мақсад сайёҳлик компанияларини Бурабай ва Зерендидаги энг яхши дам олиш масканлари билан кенг таништиришдан иборат эди.\n«Visit Аqmola» туристик ахборот маркази раҳбари Данияр Даировнинг сўзларига кўра, тўрт кун давомида меҳмонларга Бурабай ва Зеренди курорт ҳудудларидаги энг яхши дам олиш ва соғломлаштириш масканлари намойиш этилди. Ташриф буюрувчилар пойтахт – Нур-Султан шаҳрига ҳам ташриф буюришди.\nБундан ташқари, инфотур доирасида вилоятдаги дам олиш масканлари вакиллари иштирокида В2В учрашуви ва Ақмола вилоятининг туристик имкониятлари тақдимоти ўтказилди.\n«В2В учрашуви биз учун ажойиб имконият, чунки биз Бурабайга ҳафтасига уч юздан беш юз нафаргача меҳмон олиб келамиз. Биз ҳамма нарсани ўз ичига олган турларни таклиф қиламиз, яъни дастурда трансфер, турар жой, кунига уч марта овқатланиш, кўнгилочар дастурлар, тоққа чиқиш. Бу йил биз Омск шаҳридан, келажакда эса Тюмень ва Кургандан ҳам Ақмола вилоятига сайёҳларни олиб келишни режалаштирмоқдамиз», - деди «Hangout Tour» сайёҳлик агентлиги директори Игорь Стрельцов.\n«2014 йилдан буён Курган, Челябинск ва Свердловск вилоятлари «Бурабай» курорти билан яқиндан ҳамкорлик қилиб келмоқда. Йиллар давомида янги меҳмонхоналар ва кўнгилочар жойлар пайдо бўлди. Сизда жуда истиқболли йўналиш бор. Сайёҳларимиз бу ерда фаол дам олишади», — дея қўшимча қилди Курган вилояти туризмни ривожлантириш ассоциацияси раиси Наталья Краснова.\nТашкилотчиларнинг сўзларига кўра, сўнгги учрашув меҳмонларга ҳамкасблари билан тажриба ва маълумотлар алмашиш, ўз туристик объектларини тақдим этиш, энг муҳими, Ақмўла вилоятига сайёҳларни жўнатиш бўйича келишув ва шартномаларга эришиш имконини беради.\nМуаллиф: Оксана Матасова\nЙил бошидан буён Манғистауга 54 мингдан ортиқ сайёҳ ташриф буюрди


Xiaomi смартфонлари эгалари, коронавируснинг навбатдаги зарбасига тайёр туринг! - Terabayt.Uz\nЖорий йилнинг февралида Xiaomi Mi A3 смартфонига Android 10 талқинидаги прошивка тарқатилиши режалаштирилган эди. Аммо компания бу ишни камида яна бир неча ҳафтага кечиктириши маълум бўлди.\nЎҚИНГ: Redmi K30 Pro нархига бош директор аниқлик киритди – афсуски, бу хушхабар эмас...\nХабарларга кўра, Xiaomi ва Redmi брендлари остидаги бошқа смартфонларни ҳам шу қисмат кутмоқда. Яъни, корпорация ўз мобил телефонлари учун янгиланган прошивкалар тарқатишни тўхтатиб турибди. Бу эса Хитойда авж олган ва бошқа мамлакатларга ҳам тарқала бошлаган коронавирус эпидемияси билан боғлиқ.\nКомпаниянинг Ҳиндистон бўлинмаси менежерларидан бири – Сумит Сонал аниқлик киритишича, коронавирус карантини сабабли аксарият Xiaomi ходимлари ўз иш жойларига қайта олмаяптилар. Уларнинг барчаси муддати номаълум бўлган меҳнат таътилига чиқарилган.\nСумит Соналга кўра, Xiaomi ўз смартфонлари учун Android янгиланишларини имкон бўлиши билан тайёрлаб тарқатиш учун барча чораларни кўради. Аммо компания учун ўз ходимларининг соғлиғи ва хавфсизлиги асосий тамойиллардан биридир.\nXiaomi умумий ҳисобда бир неча ўнлаб смартфонларини, шу жумладан ҳамёнбоп моделларни ҳам Android 10 талқинигача янгилашни режалаштирган. Юқорида келтирилган Mi A3 эса Android One дастури доирасига киради – унда MIUI график қобиғи йўқ. Яъни, унинг учун апдейтнинг мослаштирилиши унчалик кўп вақт ва меҳнат талаб этмайди. Лекин компания ҳатто шуни ҳам кечиктираётган экан, бошқа моделларнинг яқин орада янгиланишини кутмасак ҳам бўлаверади.\nЎҚИНГ: Xiaomi яна 5 хил смартфонини Android 10 базасидаги MIUI 11’гача янгилаяпти\n#Xiaomi #андроид смартфон #прошивка #Android 10 #MIUI 11 #Xiaomi Mi A3


Ҳар бир нарса Унинг ҳузурида ўлчовлидир - Mehrob.uz\naccess_time10-октябрь 2019, 13:53 visibility895\nҚуръони Каримнинг Ҳижр сурасида шундай марҳамат қилинади:\n«Ҳеч бир нарса йўқки, унинг хазиналари ҳузуримизда бўлмаса. Уни фақат маълум ўлчов-ла туширурмиз» (21-оят).\n«Ҳар бир нарса Унинг ҳузурида ўлчовлидир», дейилган (8-оят).\nҲақиқатан ҳам бу дунёдаги барча нарса ўз ўлчови билан яратилган.\nҲавода кислород 21 фоизни ташкил этади. Агар кислород 50 фоизни ташкил этиб қолса, нима бўлишини тасаввур қилиб кўрайлик. Агар шундай бўлса, дунёдаги барча ёниши мумкин бўлган нарсаларни ўт олади. Барча жонзотлар кислороддан нафас олади ва ўзидан карбонат ангидрид чиқаради. Ўсимликлар эса аксинча, карбонат ангидрид ютиб, кислород чиқаради. Агар шу алмашув бузилса, барча жонзот ва ўсимликларнинг ҳаёти бузилган бўлар эди.\nДемак, агар кислород бўлмаса, жонзот бўлмайди, агар карбонат ангидрид бўлмаса, ўсимликлар қолмайди.\nҚуёшнинг иссиқлиги ерга маълум миқдорда тушиб туради. Агар унинг иссиқлиги ҳозиргисининг ярмига камайса, бутун ер юзи музлаб қолади, аксинча, янада исиб кетса, бутун дунё куйиб кул бўлади. Шу боис қуёшнинг зиёси ҳам ерга маълум ўлчовда тушиб туради. Илмий тажрибалардан шу нарса маълум бўлдики, ўсимликларнинг ўсиши, гуллаши учун ҳам маълум бир миқдорда ёруғлик зарур. Мана шундай аниқ ўлчовлар асосида яратилган табиат ҳодисалари «ўз-ўзича бўлиб қолган», дейиш илмсиз одамларга хосдир. Балки, бундай ҳисоб-китобларнинг барчаси Аллоҳнинг иродаси билан бўлган, дейиш тўғридир.\n«Ерни ёйиб, устига барқарор тоғларни ташлаб қўйдик ва унда ўлчанган турли нарсаларни ўстириб қўйдик»,\nдейилган. (Ҳижр сураси, 19-оят).\n«Ўлчанган» деган сўзга эътибор берилса, у бизнинг асримизда уламолар қўлга киритган кашфиётларга қилинган ишора бўлади.\nКимё ва биология соҳасидаги олимларнинг аниқлашича, ҳар бир ўсимлик маълум бир миқдордаги моддалардан ташкил топган, бунинг миқдорини эса фақат энг нозик ўлчов асбоблари билан аниқлаш мумкин. Бундай моддалар турли ўсимликларда турли миқдорда бўлар экан.\n«Илмий мўъжизалар» китобидан.


Жамшид Қўчқоровга яна 4 ўринбосар тайинланди\nИқтисодиёт ва саноат вазирлигидан Иқтисодий тараққиёт ва камбағалликни қисқартириш вазирлигига айлантирилган идорада раҳбарият таркиби аниқланди.\nKun.uz манбасига кўра, Акмалхон Жўрахонович Ортиқов вазирнинг биринчи ўринбосари лавозимида иш бошлайди. У бунга қадар Вазирлар Маҳкамасида турли лавозимларда ишлаган.\nАкмал Ортиқов 1980 йилда туғилган, Тошкент давлат иқтисодиёт институтини тамомлаган. 2001 йилдан 2013 йилгача молия вазирлиги таркибида турли лавозимларда ишлаган. 2013-2015 йилларда Наманган вилояти молия бошқармасига, 2015-2017 йилларда Фарғона вилоятларига раҳбарлик қилган. 2017 йилларда Наманган вилояти ҳокимининг биринчи ўринбосари бўлиб ишлаган.\n2017-2018 йилларда Ўзбекистон Республикаси Иқтисодиёт вазирининг демография, ижтимоий соҳани ривожлантириш ва аҳолини турмуш даражасини ошириш масалалари бўйича ўринбосари. 2018-2019 йилгача Фарғона вилояти ҳокимининг иқтисодиёт ва тадбиркорликни ривожлантириш масалалари бўйича биринчи ўринбосари лавозимида ишлаган.\nБобур Қаландарович Абдиназаров Иқтисодий тараққиёт ва камбағалликни қисқартириш вазирининг ўринбосари лавозимига тайинланди.\nБобур Абдиназаров 1983 йилда Қашқадарё вилоятининг Қамаши туманида туғилган, маълумоти олий. 2003 йилда Тошкент Давлат иқтисодиёт университетини тамомлаган. Шунингдек, Япония Халқаро университетида таҳсил олган.\nУ 2007 йилдан Ўзбекистон Республикаси Молия вазирлиги тизимида турли лавозимларни эгаллаб келган. 2007-2010 йилларда Ўзбекистон Республикаси Молия вазирлиги Бухгалтерия ҳисоби ва аудит услубиёти бошқармаси Хўжалик ҳисобидаги корхоналарда бухгалтерия ҳисоби ва ҳисоботи услубиёти бўлими бош иқтисодчиси, 2010- 2014 йилларда Республикаси Молия вазирлиги Бухгалтерия ҳисоби ва аудит услубиёти бошқармаси Хўжалик юритувчи субъектлар бухгалтерия ҳисоби услубиёти бўлими бош иқтисодчиси ва бўлим бошлиғи ўринбосари лавозимида ишлаган. 2017-2018 йилларда Ўзбекистон Республикаси Молия вазирлиги Агросаноат мажмуи молияси бошқармасининг Агросаноат мажмуаси тармоқларини иқтисодий таҳлил қилиш ҳамда қишлоқ ва сув хўжалиги молияси бўлимига раҳбарлик қилган.\n2018-2019 йилларда Ўзбекистон Республикаси Молия вазирлиги Саноатнинг базавий тармоқлари, ёқилғи-энергетика мажмуи ва геологияни ривожлантириш молияси ва тарифни тартибга солиш бош бошқарма бошлиғининг биринчи ўринбосари ва бошқарма бошлиғи лавозимида фаолият юритган. Тайинловга қадар Молия вазирлиги Тариф сиёсати ва давлат корхоналарини ислоҳ қилиш департаменти директори лавозимида ишлаган.\nАдиз Музафарович Бобоев Ўзбекистон Республикаси Иқтисодий тараққиёт ва камбағалликни қисқартириш вазирининг ўринбосари лавозимига тайинланди.\nАдиз Бобоев 1972 йилда Бухоро вилояти, Вобкент туманида туғилган. Маълумоти олий, 1993 йилда Тошкент Давлат иқтисодиёт университетини тамомлаган.\nУ 2002-2007 йилларда Бухоро вилояти ҳокимияти молия бошқармаси бошлиғи ўринбосари – жамланма бюджет бўлими бошлиғи ва бошқармаси бошлиғи 1-ўринбосари лавозимида фаолият юритган. 2008-2010 йилларда Молия вазирлиги ҳузуридаги Республика йўл жамғармаси Ижро этувчи дирекциясининг Даромадларни прогнозлаштириш бўлим бошлиғи, 2010-2012 йилларда Молия вазирлиги Давлат бюджети бош бошқармасининг Даромадларни режалаштириш ва жамланган бюджет тушумларини таҳлил қилиш бўлими бошлиғи ўринбосари, 2012-2017 йилларда Молия вазирлиги ҳузуридаги Умумтаълим мактаблари, касб-ҳунар коллежлари, академик лицейлар ва тиббиёт муассасаларини реконструкция қилиш, мукаммал таъмирлаш ва жиҳозлаш бўйича бюджетдан ташқари жамғармасининг ижро этувчи директори ўринбосари, 2017 йилда Молия вазирлиги ҳузуридаги Бюджетдан ташқари таълим ва соғлиқни сақлаш муассасалари моддий-техника базасини ривожлантириш жамғармасининг ижро этувчи директори ўринбосари, 2017-2019 йилларда Молия вазирлиги Инвестициялар бошқармаси бошлиғи вазифасини бажарувчиси, бошқарма бошлиғи лавозимларида ишлаган.\nТайинловга қадар Молия вазирлиги Давлат ривожлантириш дастурларини молиявий таъминлаш Департаменти директори лавозимида ишлаб келаётганди.\nРустамов Олимхон Бакиевич Иқтисодий тараққиёт ва камбағалликни қисқартириш вазирининг ўринбосари лавозимига тайинланди.\nОлимхон Рустамов 1966 йилда Тошкент шаҳрида туғилган. Тошкент давлат иқтисодиёт университетини тамомлаган.\n2005-2014 йилларда ҳисоб палатаси бош инспектори, 2014-2016 йилларда Навоий кон-металлургия комбинати бош директори ўринбосари лавозимларида ишлаган. 2016 йилдан 2017 йилгача «Ўзбекнефтгаз»нинг иқтисодиёт ва молия бўйича ўринбосари лавозимида фаолият кўрсатиб келган. 2017-2019 йилларда Ўзбекистон Республикаси Ҳисоб палатаси раисининг биринчи ўринбосари – Ўзбекистон Республикаси давлат бюджетига тушумлар тўлиқлигини назорат қилиш инспекциясига раҳбарлик қилган.\nТайинловга қадар, Ўзбекистон Республикаси Иқтисодиёт ва саноат вазирининг биринчи ўринбосари лавозимини эгаллаган.\nБундан аввалроқ қайта ташкил этилган янги вазирликни Жамшид Қўчқоров бошқариши, Марказий банк раисининг собиқ биринчи ўринбосари Илҳом Норқулов ҳам унинг биринчи ўринбосари лавозимига тайинлангани хабар қилинганди.


«Солиқ ва божхона хабарлари» газетасининг 2020 йил 15 сентябрь 37-сони - Gazeta.Norma.uz\n«Солиқ ва божхона хабарлари», №37, 2020й. 15 сентябрь\nВазирлар Маҳкамасининг 4.09.2020 йилдаги 539-сон қарори билан юридик шахслар, фаолиятини ваколатхона, филиал ёки доимий муассаса орқали амалга ошираётган чет эл юридик шахслари ва тадбиркорлик фаолияти билан шуғулланувчи жисмоний шахслар тўғрисидаги маълумотларни йиғиш, қайта ишлаш ва сақлаш механизмларини янада такомиллаштириш чора-тадбирлари белгиланди.\nКорхона DDP етказиб бериш шартларида товарни импорт қилди. Божхона тўловлари, шу жумладан ҚҚСни чет эллик етказиб берувчи топшириғига биноан брокерлик фирмаси тўлади. Импорт қилувчи корхона брокерлик фирмаси томонидан тўланган ҚҚСни ҳисобга олишга ҳақлими? Ушбу савол юзасидан молия вазирининг ўринбосари ¬Дилшод СУЛТОНОВ тушунтириш берди.\nУмумбелгиланган солиқларни тўлайдиган корхона сиқилган газ қуйиш шохобчасини очди, у ўз фаолиятини 2020 йил 14 августдан бошлади. Дастлабки кунларда 17 500 куб м миқдоридаги сиқилган газ автомобилларга бепул қуйилди. 2020 йил 18 августдан газни банк терминал и ва онлайн-НКМдан фойдаланган ҳолда тўлов эвазига реализация қилишни бошлади. 1. Автомобилларга бепул сиқилган газ қуйиш бухгалтерия ҳисобида қандай акс эттирилади ва бунда солиқ оқибатлари қандай бўлади? 2. Меъёр доирасида газ йўқотилиши бухгалтерия ҳисобида қандай акс эттирилади ва бу қандай солиқ оқибатларини юзага келтириши мумкин?\nХорижий корхонанинг (МЧЖ) асосий фаолият тури ЎзР ҳудудида халқаро кўргазмаларни ўтказишдан иборат. Кўргазмаларнинг асосий иштирокчилари – хорижий компаниялар. Улардан тўловни хорижий валютада оламиз. Бундай шартномалар бўйича даромадлар умумий тушумнинг 15%идан ортиқни ташкил этади. Фойда солиғи бўйича ноль даражали ставкани қўллаш тўғрими? Президентнинг 26.03.2012 цилдаги ПҚ-1731-сон қарорига ўзгартиришлар киритиш қисмида 19.06.2020 йилдаги ПФ-6011-сон Фармони қабул қилиниши муносабати билан ноль даражали ставка қўлланилиши 1.102020 йилдан бошлаб ўзгарадими?\nЧакана дорихона умумбелгиланган солиқларни тўлайди. Дори воситаларидан ташқари, ҚҚС солинадиган халқ истеъмоли товарлар ҳам реализация қилинади. Бундай чакана савдо қилувчи дорихона учун ҚҚС ҳисоб-китобини жўнатиш бўйича йўриқнома мавжудми?\nТуристик фирма айланмадан олинадиган солиқни тўлайди. Бинодан офис сифатида бепул фойдаланишга ссуда шартномаси тузилган. Бино эгаси жисмоний шахс ҳисобланади. Ижара ҳақининг энг кам ставкасидан ҳисобланган даромад юзага келади (бир кв.м учун 25 000 сўм). Президентнинг 20.07.2020 йилдаги ПФ-6029-сон Фармони билан 1.07.2020 йилдан бошлаб мол-мулкни (бино ва автомобиль транспортини) ижарага берадиган жисмоний шахслар учун ижара ҳақининг энг кам ставкаларини қўллаш тартиби тўхтатиб турилади. Мазкур ҳолатда туристик фирма айланмадан олинадиган солиқни тўлаши лозимми?\n2020 йил 1 январдан ҳисобварақ-фактуралар электрон шаклда тақдим этилади. Ўзи ишлаб чиқарган маҳсулотни реализация қилиш далили алоҳида юкхат билан тасдиқланиши лозимми ёки харидор томонидан тасдиқланган ЭҲФнинг ўзи етарлими?\nКорхонамиз (МЧЖ) ЎзР норезиденти бўлган бош компаниядан (муассисдан) маркетинг маҳсулотини бепул олди. Унга шартнома расмийлаштирилмаган. Юк билан бирга инвойслар ҳам келган, уларда ҳар бир позициянинг қиймати кўрсатилган. Натижада декларантлар томонидан божхона тўловлари, шу жумладан ҚҚС тўланган ҳолда БЮД эмас, балки божхона кирим ордери расмийлаштирилган. Кейинчалик маҳсулотдан реклама қилиш мақсадларида ҳамкорларга совға сифатида фойдаланилган. 1. Реклама учун мўлжалланган бепул берилган товарлар ҳисобда қандай расмийлаштирилади? 2. Ҳамкорларга маҳсулотларни тарқатишда ҚҚС ҳисоблаш лозимми? 3. Биз божхонада тўланган ҚҚСни ҳисобга олишга ҳақлимизми? 4. Фойда солиғини ҳисоблашда божхона тўловлари чегириладиган харажат бўладими?\nМамлакатимизда пандемия шароитида экспорт ҳажмини ошириш ва иқтисодиётнинг барқарорлигини таъминлаш энг долзарб масалалардан бўлиб қолмоқда. Бунда тадбиркорлик субъектларига яқиндан кўмак бериш ва уларнинг муаммоларини ҳал этиш ғоят муҳим аҳамият касб этади.\nИқтисодиётнинг асосий сектори бўлмиш тадбиркор ҳамда ташқи иқтисодий фаолият иштирокчиларини янада қўллаб-қувватлаш мақсадида Давлат божхона қўмитаси раиси ўринбосари, божхона хизмати полковниги М.СОЛИЕВ бошчилигидаги Ишчи гуруҳ Самарқанд вилоятида бўлиб, қатор корхона ва ташкилотларнинг ишлаб чиқариш жараёнлари билан яқиндан танишди.\nМаълумки, карантин шароитида аҳоли ва тадбиркорларни қўллаб-қувватлаш мақсадида ўндан ортиқ Президент фармон ва қарорлари, ҳуқуматнинг тегишли ҳужжатлари қабул қилинди.\nҲозирда бутун дунёда пандемия сабабли ижтимоий-иқтисодий ҳаёт тарзида бир қатор ўзгаришлар рўй бермоқда. Айниқса, жаҳон иқтисодиётида салбий кўрсаткичлар – пасайишлар кузатилмоқда. Бу эса республикамизнинг иқтисодий барқарорлигига ўз таъсирини ўтказмай қолмайди.\nЯширин иқтисодиётнинг асосий омилларидан бири товарларнинг божхона чегаралари орқали ноқонуний олиб ўтилиши, айирбошланиши ва божхона ҳудудида ҳаракатланиши ҳисобланади. Шунинг учун ҳам божхона органлари республикамизда яширин иқтисодиётнинг улушини қисқартириш ва товарларнинг ноқонуний муомаласи олдини олишда қатъий чора-тадбирларни амалга оширмоқда.\nТашқи ёки ички қийинчиликлар бизнеснинг тугатилишига олиб келиши мумкин. Муассислар ана шундай қарорга келган бўлсалар, корхона активлари қандай тасарруф этилади, деган савол юзага келади. Унга тааллуқли операциялар ҳисобда қандай акс эттирилади, улар қандай солиқ оқибатларига олиб келади?\nСолиқ органи сиз билан «талабнома» орқали мулоқот қилиши камерал текширув қоидаларида назарда тутилган. У фаолиятингизга салбий таъсир кўрсатмай, тезкор тузатиш киритишга йўналтирилган. Инспекторлар корхонангиз камерал текширувдан ўтказилаётгани ҳақида сизни хабардор қилишга мажбур эмаслар. Уни ўтказиш учун прокуратура органларининг розилигини олишга ҳам. Инспекторга зарур ахборот ёки ҳужжатларни тақдим этиш кераклиги ҳақида ёзма талабнома олгандагина камерал текширувдан ўтказилаётганингиз ҳақида хабар топасиз. Уларни қанча ҳажмда талаб қилиб олишлари мумкин? Ҳаддан ортиқ талабномалар юборилганидан норози бўлиб шикоят аризаси бериш мумкинми? «Norma» компанияси экспертлари бу масалага ойдинлик киритишга уринди.


Амнистия фақат танланганларгами?\n10 апрел 2021, Тошкент вақти: 23:23\nhttp://tbn0.google.com/images?q=tbn:i9JEfkAFz1xB9M:http://naviny.by/media/2007.10/Turma.jpg Ўзбекистон Мустақиллигининг 17 йиллиги муносабати билан мамлакат Олий Мажлиси Сенати амнистия тўғрисида қарор қабул қилди. Қарорга кўра, жазо муддатини ўтаётган аёллар, вояга етмаганлар, кекса эркаклар ҳамда чет эл фуқаролари озодликка чиқарилади\nАммо айримлар борки, улар деярли ҳар йили эълон қилинадиган амнистияларга тушмай келмоқда. Бундайлар сони ўн мингларни ташкил этади, деди куни-кеча Вашингтонга келган ўзбекистонлик ҳуқуқ ҳимоячилари.\nЯқинлари диний эътиқодига кўра, узоқ вақтдан бери ўзбек қамоқхоналарида сақланаëтган Дилбар опанинг айтишича, улар ҳеч қачон амнистияга тушмайди.\n“Мусулмонлар умуман амнистияга тушмайди. Кофирлар, наркоманлар, ўғрилар,одам ўлдирганлар тушаверади. Ҳеч кимга озор бермайдиганлар зиндонда моғорлаб ëтаверади. Конституцияга фақат шу керак. Бошқа нима дея оламан. Жазони ижро этиш бош бошқармасига айтдингиз нима, айтмадингиз нима. Улар ҳам қўғирчоқ. Халқ ҳеч нарса қила олмайди. Айниқса, биз, эзилган мусулмонлар ҳеч нарса қила олмаяпмиз. Ҳаммаси бефойда. Нимадир деб чиқсак отиб ташлашади”,- дейди Дилбар опа.\nДилбар опанинг яқинлари амнистиядан мосуво қолган минглаб маҳбуслардан бири.\nИнсон ҳуқуқлари ҳимоячиси, қамоқдаги аҳволни ичидан биладиган Мўътабар Тожибоева эътиқод маҳбусларини амнистияга туширмаслик учун қилинадиган махсус тадбирлар ҳақида гапирди.\n“Сенат қарори чиқишидан бир ҳафта олдин Ўзбекистон қамоқхоналарида террор ҳаракатлари ўтказилади. 1-2 кун мобайнида террор ҳаракати ўтказилиб, амнистия қарори билан жазодан озод қилинмаслиги керак бўлган, юқоридан келган рўйхатдаги маҳбус ва маҳбусаларга шу икки кун ичида қоидабузарлик ҳужжатлаштирилади”,- деди М.Тожибоева.\nМўътабар Тожибоева айтаëтган ҳолатни Ўзбекистон Бош прокуратураси мулозими Музаффар Мирсолиҳов ҳам билади, шекилли, Ўзбекистон телеканали орқали амнистия пайтида қонунбузарликларга йўл қўймаслик ҳақида гапирди.\n“Қонунбузарликларнинг олдини олиш, уларга йўл қўймаслик масалаларини ҳал қилиш учун тегишли идоралар ходимларидан ташкил топган ишчи гуруҳлар тузулади. Улар ўша жойларда амнистия тўғрисидаги қарорнинг маҳкумларга монеликсиз аниқ ва бир хилда қўлланишини таъминлаш, бу жараëнда қонунбузарликлар олдини олиш масаласида масъул ҳисобланади”,- деди М.Мирсолиҳов.\nБу гапларни телевизор орқали эшитган Мўътабар Тожибоева Ўзбекистонда гап билан ишнинг орасидаги масофа узайганидан нолийди.\n“Энг ачинарлиси шундаки, амнистия қарори ўқиб эшиттирилганда: “Бу инсонпарварлик сиëсати.Халқаро ҳуқуқ нормаларига асосланиб туриб биз шундай қарорга келдик”, деб қанча тарғиб қилинади. Қора рўйхатда бўлган маҳбус ва маҳбусаларга бу қарор умуман ишлатилмайди”,- дейди М.Тожибоева.\nИнсон ҳуқуқлари фаоли Суръат Икромов сўзларига кўра, амнистияга тушмайдиган маҳбуслар сони ўн мингга яқин.\n“Қамалган 8 мингдан кўп ҳужжат бор. Лекин битта нарсаси борки, кимлардир 10.000-12.000 деган бўлса, бунда ҳам ҳақиқат бор”,- деди С.Икромов.\nУнинг билдиришича, ўн минглаб эътиқод маҳбуслари ўзлари кўрган- билганларини тупроққа олиб кетиши учун режим қўлидан келганини қилмоқда.\n“Юзлаб кишилар қамоқхонада ўлдирилмоқда. Бу ўзбек халқига нисбатан геноциддир”,- деди С.Икромов.\nАйни пайтда ўзбекистонлик мулозим Суннат Наимов Ўз ТВ орқали амнистиянинг олижаноблик намунаси эканини айтмоқда.\n“Аëллар, 18 ëшга тўлмасдан жиноят содир этган шахслар, 60 ëшдан ошган эркаклар ва бундан ташқари, чет эл фуқаролари жазодан озод қилинади”,- деди мулозим.\nСунат Наимов айтиб ўтган рўйхатда Дилбар опанинг яқинларига ўхшаган эътиқод маҳбуслари йўқ.


Кобул шаҳрида электр -энергия тармоғидаги тез-тез узилишлар аҳолининг янги бош оғлиқларига сабаб бўлган - Parstoday\nКобул шаҳрида электр -энергия тармоғидаги тез-тез узилишлар аҳолининг янги бош оғлиқларига сабаб бўлган\nЯнвар 11, 2021 16:56 Asia/Tashkent\nКобул шаҳрида элекр-энергияни тез-тез узилиб қолиши Афғонистон пойтахти аҳолисини янги қийинчиликларга дучор этган.\nАфғонисоннинг Тулуъ-нюс телеканалининг хабар қилишича, бу мамлакатни электр -энергия таъминоти соҳаси учун миллионлаб доллар сарфлаганига қарамай, Афғонистон аҳолиси шу жумладан Кобул шаҳри шу пайтгача электр энергиянинг тўлиқ таъминотидан маҳрум қолишмоқда.\nАфғонистон қўшни давлатлардан электр-энергия сотиб олиш учун ўртача ҳисоб билан 300 миллион доллар тўлайди.\nАфғонистон миллий электр энергияси компанияси тарқатган маълумотида Ўзбекистондан импорт қилинадиган электр- энергия ҳажми 300 мегаватгача ошгани ва бу рақамни мегаватгача ўсди ва 450 мегаватга етказиш учун ишлаб олиб борилаётганини қўшимча қилди.\nЭнергитка соҳаси экспертларидан баъзилари Афғонистон миллий электр энергияси компаниясидаги бошқарувнинг заифлиги ва ушбумуассасадаги коррупция бундай муамоларнинг асл омили эканлигини таъкидлашмоқда.\nЎзбекистон Афғонистонга электр-энергия экспорти


«Байрам кунлари чироқ ўчмайди» — Энергетика вазирлиги - xabar.uz\n«Байрам кунлари чироқ ўчмайди» — Энергетика...\n30.04.2022 19:52 0 1320\nЮртимизда Рамазон ҳайити байрами ҳамда Хотира ва қадрлаш кунларини юқори даражада ўтказиш мақсадида Энергетика вазирлиги ва тизим ташкилотлари томонидан истеъмолчиларни энергия ресурслари билан барқарор таъминлаш чоралари кўрилди, дейилади вазирлик хабарида.\nХусусан, байрам кунлари:\nЭлектр станциялар, нефть ва газ объектларининг штат режимида ишлаши таъминланади;\nЭлектр тармоқларида фавқулодда ҳолатларни олдини олиш ва уларни бартараф этиш мақсадида ҳудудлар бўйлаб туну-кун ишлайдиган 504 та аварияга қарши бригадалар ташкил этилди;\nИстеъмолчиларга табиий ва суюлтирилган газ етказиб бериш сифатини яхшилаш мақсадида туну-кун ишлайдиган 244 та аварияга қарши бригадалар ташкил этилди;\nЮртимиздаги 2 000дан ортиқ жомеъ масжидларининг энергия русурслари таъминоти ҳолати назоратга олинди;\nБайрам тадбирлари бўлиб ўтадиган жойлардаги электр тармоқлари назоратга олинди.\nЭслатиб ўтамиз, Ўзбекистон мусулмонлари идораси Уламолар кенгаши Рамазон ҳайитининг биринчи куни 2 май, душанба кунига тўғри келиши тўғрисида қарор қабул қилди. Шунга асосланган ҳолда, Президентнинг тегишли қарори эълон қилинди. 3 ва 4 май кунлари қўшимча дам олиш кунлари сифатида белгиланди.\nбайрам электр Рамазон ҳайити\nЖамият 01/06, 21:33


Коронавируснинг ўта юқумли янги штамми аниқланди: ЖССТ фавқулодда йиғилиш ўтказади, Европа давлатлари Африкага парвозлар тўхтатиши мумкин - zarnews.uz\nКеча касалликнинг янги штамми биринчи марта Ботсвана ва Жанубий Африкада аниқлангани айтилганди. Европа давлатлари бирин кетин Африкага парвозларни тўхтата бошлади. Европа Комиссияси раҳбари Урсула фон дер Ляйен Европа Иттифоқининг барча аъзо давлатлари учун ушбу давлатлар билан ҳаво қатновини зудлик билан тўхтатишга чақирди.\nАммо афсуски, вирус аллақачон қора қитъадан ташқарига чиққани айтилмоқда. Жумладан, Гонконгда Жанубий Африкадан учиб келган сайёҳ касаллангани маълум бўлган.\n"Олимларимиз бу вариантдан жуда хавотирда. Шу сабабли биз шундай чоралар кўришга мажбурмиз. Айтмоқчиманки, биз бу штамм тўғрисида етарлича маълумотга эга эмасмиз, ҳеч ким эга эмас", дейди Буюк Британия соғлиқни сақлаш вазири Жовид.\nЯна бир қатор олимларнинг фикрича эса, бу вирус олдинги штаммларга қараганда бир неча баравар кўп мутацияли, ўта юқумли, аммо ҳозир амалда қўлланилаётган вакциналарга чидамсиз.\nЖозеф Паахла, Жанубий Африка соғлиқни сақлаш вазири:\n"Дам олиш кунлари олимлар бу вариантни яхшироқ ўрганади, бизга кўпроқ маълумот беришади ва биз яхшироқ тайёргарлик кўришимиз мумкин бўлади. Аммо сўнгги 20 ойлик тажрибага асосланиб, воқеалар қандай ривожланишини тахмин қилиш мумкин. Масалан, Гаутенгда «дельта» қандай ривожланганини ҳисобга олсак, одамлар кейинги бир неча ҳафта ичида янада кўпроқ ҳаракат қила бошласа, биз амин бўлишимиз мумкинки, ҳаммаси тугайди".\nЖаҳон соғлиқни сақлаш ташкилоти экспертлари бугун, 26 ноябрь куни фавқулодда йиғилишда янги вариант қанчалик хавфли бўлиши муҳокама қилинади.